CALON SPM NYARIS MAUT AKIBAT LANGGAR POKOK

KEDAH: Seorang pelajar yang juga calon Sijil Pelajaran Malaysia (SPM) nyaris maut dalam kemalangan apabila kereta yang dipandunya melanggar sebatang pokok di Jalan Dulang, Yan, hari ini.

Mangsa, Muhammad Rahmat Abdullah, 17, memandu kereta Proton Gen 2 bersendirian ketika itu dalam perjalanan dari rumahnya di Sedaka menghala ke Pekan Sungai Limau.

Sebaik tiba di lokasi kejadian, mangsa dipercayai cuba mengelak sebuah motosikal yang memotong kenderaan dari arah depan dan menyebabkan kenderaan yang dipandunya hilang kawalan lalu terbabas melanggar pokok.

Menurut Ketua Polis Daerah Yan, Deputi Superintendan Shahnaz Akhtar Haji, kereta mangsa melekat pada batang pokok akibat rempuhan yang kuat dan mangsa tersepit di tempat duduk pemandu.

Anggota Bomba dan Penyelamat tiba ke tempat kejadian bagi mengeluarkan mangsa, dengan memotong pintu dan stereng kereta mangsa.

Shahnaz berkata, mangsa patah tangan kiri serta luka di bahagian dagu. Dia kemudian dihantar ke Hospital Yan untuk mendapatkan rawatan.

Siasatan mendapati mangsa tidak memiliki lesen memandu.–AlHijrah Online


LAPORAN NAHAS PESAWAT DIMUAT NAIK DI LAMAN SESAWANG MOT, 10 PAGI ESOK – ANTHONY LOKE

KUALA LUMPUR:  Laporan nahas pesawat di Bandar Elmina, Shah Alam, Selangor yang meragut 10 nyawa selepas terhempas di Lebuhraya Guthrie bulan lepas akan dimuat naik di laman sesawang Kementerian Pengangkutan pada 10 pagi esok.

Menteri Pengangkutan Anthony Loke mengesahkan perkara berkenaan ketika ditanya mengenai perkembangan terkini laporan nahas pesawat tersebut berdasarkan rakaman suara 30 minit yang diperoleh daripada memory puck pesawat Beechcraft Model 390 (Premier 1) berkenaan.

“Semua fakta akan dikeluarkan esok, kami akan memuat naik laporan itu di laman web kami,” katanya ringkas dalam sidang media selepas meninjau pengoperasian tren Transit Aliran Ringan (LRT) yang baharu bagi laluan Kelana Jaya, Stesen Pasar Seni, di sini, hari ini.

Mengenai pengoperasian tren baharu itu, Loke berkata mulai hari ini tiga lagi set tren baharu mula beroperasi bagi LRT Laluan Kelana Jaya di bawah projek Kuala Lumpur Additional Vehicles 27 (KLAV27).

Menurut Loke tiga lagi set tren dijangka diterima menjelang akhir tahun dan disasarkan dapat mengurangkan kekerapan tren di waktu puncak dari 3.8 minit kepada tiga minit.–AlHijrah Online


POLIS KESAN PEMILIK KENDERAAN TABUR PAKU DI JALAN RAYA

IPOH: Polis sedang mengesan pemilik kenderaan Nissan Almera dengan nombor pendaftaran AJK 869 bagi membantu siasatan berhubung insiden menabur paku di atas jalan seperti yang tular di sosial media sejak semalam.

Ketua Polis Daerah Batu Gajah ACP Mohamad Roy Suhaimi Sarif berkata insiden berkenaan dipercayai berlaku di kawasan lampu isyarat Jalan Ipoh-Lumut, Pusing dekat Batu Gajah.

“Polis menerima satu laporan polis daripada pengguna jalan raya yang memaklumkan tayar keretanya bocor selepas melalui jalan berkenaan.

“Bahagian Siasatan Jenayah Ibu Pejabat Polis Daerah (IPD) Batu Gajah telah membuka kertas siasatan dan kes disiasat di bawah Seksyen 427 Kanun Keseksaan kerana melakukan khianat,” katanya dalam kenyataan hari ini.

Menurutnya orang ramai yang mempunyai sebarang maklumat boleh menghubungi Pegawai Penyiasat Jenayah, Inspektor Siti Ramlah Abdullah di talian 016-7676287 atau Bilik gerakan IPD Batu Gajah di talian 05-3654322 atau 05- 3629050.

Sejak semalam tular di sosial media satu rakaman video berdurasi 24 saat yang dirakam oleh pemandu kenderaan lain, memaparkan pemandu kereta itu menabur paku di persimpangan jalan raya dari tingkap kenderaan berkenaan.–AlHijrah Online


DUA RAKAN MENGAKU SALAH ROMPAK, MENYAMAR POLIS

KUALA LUMPUR: Dua rakan mengaku bersalah di Mahkamah Sesyen di sini hari ini atas dua pertuduhan merompak seorang lelaki dengan mengheretnya menggunakan motosikal dan menyamar sebagai pegawai polis.

Muhammad Zuraidi Abdullah, 28, dan Muhd Ammar Haziq Zulkifli, 27, membuat pengakuan itu selepas kedua-dua pertuduhan dibacakan terhadap mereka di hadapan Hakim Hamidah Mohamed Deril.

Mahkamah tidak membenarkan dua tertuduh yang tidak diwakili peguam itu diikat jamin dan menetapkan 7 Mac ini untuk mendengar fakta kes sebelum menjatuhkan hukuman.

Mengikut pertuduhan pertama, mereka didakwa merompak sebuah telefon bimbit jenama Apple iPhone 6 Plus milik seorang lelaki berumur 25 tahun sehingga mendatangkan kecederaan terhadap mangsa dengan mengheretnya menggunakan sebuah motosikal.

Kesalahan itu dilakukan di Jalan Kuchai Maju, Brickfields di sini, pada 4.30 pagi, 28 Jan lepas, mengikut Seksyen 394 Kanun Keseksaan yang memperuntukkan hukuman penjara boleh sampai 20 tahun dan denda atau sebat.

Mereka juga didakwa menyamar sebagai penjawat awam iaitu pegawai polis bagi melakukan rompakan di lokasi, tarikh dan masa sama, mengikut Seksyen 170 Kanun Keseksaan, yang berdepan hukuman penjara boleh sampai dua tahun atau denda atau kedua-duanya.

Pendakwaan dikendalikan Timbalan Pendakwa Raya Ngoh Jess Lynn.–AlHijrah Online


SIJIL NIKAH MUSNAH AKIBAT BANJIR BOLEH DIMOHON SECARA PERCUMA

PUTRAJAYA: Mangsa banjir boleh mendapatkan semula dokumen pernikahan yang musnah akibat bencana itu secara percuma bagi pasangan yang bernikah di Wilayah Persekutuan Kuala Lumpur, Putrajaya dan Labuan.

Menteri di Jabatan Perdana Menteri (Hal Ehwal Agama) Senator Idris Ahmad berkata, dokumen seperti surat perakuan nikah, sijil kursus praperkahwinan yang dianjurkan Jabatan Agama Wilayah Persekutuan (JAWI) boleh didapatkan semula secara percuma.

Bagi mangsa banjir dalam kalangan graduan Darul Quran Jabatan Kemajuan Islam Malaysia (JAKIM) juga boleh memohon semula sijil atau diploma pengajian yang musnah akibat banjir.

“Permohonan untuk mendapatkan semula dokumen ini tidak perlu secara tergesa-gesa dan boleh berurusan terus dengan JAKIM dan JAWI.

“Ini adalah usaha agensi Islam di bawah Jabatan Perdana Menteri (Hal Ehwal Agama) bagi membantu meringankan beban mangsa-mangsa banjir,” dalam kenyataannya, hari ini.

Dalam masa yang sama, Idris mengajak untuk bersama-sama mendoakan mangsa banjir dan seluruh keluarga termasuk pihak keselamatan untuk dipermudahkan urusan serta diberikan keselamatan sepanjang melaksanakan misi bantuan.—AlHijrah Online


RAKYAT MALAYSIA DI LUBNAN SELAMAT

KUALA LUMPUR: Kedutaan Malaysia di Beirut, Lubnan memaklumkan semua rakyat Malaysia di negara itu selamat daripada kejadian letupan besar yang menggegar bandar itu pada petang Selasa waktu tempatan.

Menteri Luar Negeri, Datuk Seri Hishammuddin Tun Hussein berkata rakyat Malaysia yang di negara itu juga telah dinasihatkan untuk kekal berada di rumah.

“Laporan daripada Kedutaan Malaysia di Beirut menunjukkan semua  rakyat Malaysia selamat dan dinasihatkan untuk berada di rumah,” katanya dalam ciapan di Twitter rasminya hari ini.

Hishammuddin turut memaklumkan Malaysia bersimpati dengan apa yang berlaku dan mendoakan kesejahteraan rakyat Lubnan.

“Malaysia sedia menghulurkan sebarang sokongan yang kami boleh,” katanya.

Setakat laporan ini ditulis, sekurang-kurangnya 78 terbunuh manakala lebih 4,000 lagi cedera dalam kejadian yang berlaku di pelabuhan yang terletak di Beirut.

Pihak berkuasa dilapor mengesahkan punca insiden disebabkan tindak balas bahan letupan yang berlaku di sebuah gudang penyimpanan bahan letupan. — AlHijrah Online / Zaim Zamani


KBS-KPM BERI PENEKANAN PEMBANGUNAN BELIA

KUALA LUMPUR: Usaha membangunkan anak muda melalui pembangunan bakat sukan serta pembangunan bakat kepimpinan akan terus diberi penekanan oleh Kementerian Belia dan Sukan (KBS) dan Kementerian Pendidikan Malaysia (KPM).

Menteri Belia dan Sukan, Datuk Seri Reezal Merican Naina Merican berkata, bagi melahirkan lebih ramai generasi muda yang berkualiti, kementeriannya akan memperkasakan kerjasama dengan KPM termasuklah perkongsian kepakaran, fasiliti dan kemudahan serta silang kemahiran.

“Kerjasama ini amat bermakna kepada saya secara peribadi kerana di sinilah bermulanya fasa anak-anak Malaysia dibangunkan yang akhirnya menjadi kumpulan belia Malaysia.

“Jika kita ingin bangunkan generasi Malaysia yang berkualiti, asasnya adalah di peringkat sekolah dan saya sendiri sangat percaya sistem sekolah mampu melahirkan generasi masa depan yang kita mahukan,” kata Reezal Merican dalam catatan di laman Facebook rasminya selepas mengadakan pertemuan bersama Menteri Kanan Pendidikan, Senator Dr Radzi Jidin.

Reezal Merican berkata KBS-KPM sedang melihat inisiatif berterusan agar bakat anak muda diasah dari awal dengan kepimpinan, perpaduan, kerjasama serta disulam dengan nilai cintakan negara.

“Saya sempat menyentuh soal anak muda yang berpotensi menjadi belia keciciran seperti mana yang saya sebutkan dalam hantaran terdahulu mengenai kumpulan belia resah NEET (Not in Education, Employment and Training).

“Kerjasama KBS-KPM ini juga akan melihat pendekatan dan intervensi yang boleh diambil bersama bagi memastikan polisi berkesan dapat dirangka khusus untuk kumpulan ini,” kata Reezal Merican.

Reezal Merican berkata pihaknya akan terus menjelajah ke kementerian-kementerian lain pada masa akan datang untuk membincangkan hal-hal pembangunan anak muda dan belia. – AlHijrah Online / Zaim Zamani


TIGA LELAKI WARGA BANGLADESH DITAHAN TERLIBAT INSIDEN KEKECOHAN DI KAJANG

KUALA LUMPUR: Polis menahan tiga lelaki warga Bangladesh yang disyaki terlibat dalam insiden kekecohan di depan sebuah poliklinik swasta di Taman Prima Saujana di Kajang, Rabu lepas.

Ketua Polis Daerah Kajang ACP Mohd Zaid Hassan berkata ketiga-tiga suspek berumur antara 24 hingga 32 tahun itu ditahan di sekitar kawasan Sentul dan Setapak di sini, kira-kira 1.15 pagi tadi selepas menerima laporan berhubung insiden itu daripada pemilik poliklinik berkenaan.

Beliau berkata berdasarkan laporan pemilik poliklinik itu, kejadian terbabit melibatkan dua kumpulan disyaki warga Bangladesh yang hadir ke kliniknya kira-kira pukul 6 petang, Rabu lepas untuk pemeriksaan kesihatan.

“Kedua-dua kumpulan ini dibawa oleh dua ejen berlainan yang juga warga Bangladesh. Semasa kedua-dua kumpulan berada di depan poliklinik, telah berlaku pertengkaran antara mereka sehingga kedua-dua kumpulan membawa keluar beberapa batang kayu hoki.

“Keadaan menjadi semakin tegang sehingga berlaku tolak-menolak antara mereka dan seorang daripada suspek telah masuk ke dalam poliklinik itu sehingga menyebabkan staf poliklinik itu menjerit dan menghalau keluar kesemua warga asing dari situ,” katanya dalam satu kenyataan hari ini.

Video insiden berkenaan turut dikongsi dalam media sosial menerusi aplikasi TikTok bertajuk “sekumpulan warga asing bawa kayu hoki serang wanita”.

Mohd Zaid berkata berdasarkan siasatan, kekecohan itu berpunca daripada perebutan pelanggan antara ejen untuk pemeriksaan kesihatan dan tiada kejadian kumpulan warga asing itu menyerang wanita seperti yang tular melalui media sosial.

Beliau berkata kesemua suspek mengaku terlibat dalam kes itu dan telah dibawa ke Mahkamah Kajang serta direman selama empat hari mulai hari ini hingga Isnin depan bagi membantu siasatan.

Kes disiasat mengikut Seksyen 148 Kanun Keseksaan kerana merusuh dan Seksyen 233 Akta Komunikasi dan Multimedia 1998.

Mohd Zaid turut menasihati orang awam supaya tidak terpengaruh dan menyebarkan berita palsu yang boleh menimbulkan kegusaran awam kerana jika didapati bersalah, tindakan undang-undang boleh dikenakan.–AlHijrah Online


YASIN SULAIMAN DIRUJUK KE HOSPITAL BAHAGIA, KESIHATAN MAKIN MEROSOT

PETALING JAYA: Mahkamah Sesyen Petaling Jaya hari ini memerintahkan penyanyi dan komposer Muhammad Yasin Sulaiman dirujuk ke Hospital Bahagia, Tanjung Rambutan, Ulu Kinta, Perak untuk pemeriksaan kesihatan mentalnya.

Hakim Nik Nasimah Nik Mohamad membuat perintah itu selepas membenarkan permohonan peguam Ariff Azami Hussein mengikut Seksyen 342 Kanun Tatacara Jenayah.

Ketika prosiding, Ariff Azami memberitahu mahkamah terdapat asas kuat untuk kesihatan mental Yasin Sulaiman, 48, diperiksa oleh pakar psikiatrik.

Katanya, pemerhatian perlu dibuat untuk memastikan sama ada Yasin layak dibicarakan atas pertuduhan dihadapinya.

“Pembelaan mengemukakan lima laporan perubatan antaranya mengesahkan sejarah kesihatan mental Yasin yang menghidap penyakit Kecelaruan Bipolar Tahap I sejak 2007.

“Laporan Pusat Pakar Universiti Malaya (USMC) menunjukkan Yasin pernah diserang ‘simptom manic’ yang boleh membahayakan dirinya.

“Laporan terkini mengesahkan keadaan mental dan kesihatan Yasin semakin merosot sehingga boleh membahayakan nyawa,” katanya.

Sementara itu, Timbalan Pendakwa Raya Ahmad Zuhaini Mohamad Amin memaklumkan pihak pendakwaan tiada bantahan terhadap permohonan tersebut.

Mahkamah kemudiannya menetapkan 22 Jun ini untuk mengemukakan laporan psikiatrik.—AlHijrah Online


PENDUDUK YAMAN BANTU MANGSA GEMPA BUMI TURKIYE WALAUPUN HIDUP SUSAH

ISTANBUL: Meskipun berhadapan kesusahan di negara sendiri akibat perang, rakyat Yaman tetap menunjukkan sokongan dan solidariti yang luar biasa terhadap mangsa dua gempa bumi kuat yang mengorbankan ribuan penduduk di Türkiye.

Susulan bencana gempa bumi pada 6 Feb lepas, masyarakat Yaman melancarkan kempen derma sebagai balasan kepada Türkiye yang menghulur bantuan kemanusiaannya ke negara asal mereka yang dilanda perang saudara sejak lebih lapan tahun lepas, lapor Anadolu Agency.

Kempen Yaman yang dilancarkan dengan kerjasama Kedutaan Yaman di Ankara, mengumpul 17 juta lira Turki (kira-kira AS$900,000), menurut laporan itu.

Menurut angka rasmi terkini, lebih 41,000 orang terbunuh dan ribuan lagi cedera akibat gempa bumi di Türkiye.

Pada 18 Feb lepas, komuniti Yaman menghantar 10 trak yang sarat dengan bahan makanan, perubatan dan tempat perlindungan, dari Istanbul ke kawasan yang dilanda gempa bumi di selatan Türkiye.

“Kami tidak boleh membalas budi Turkiye yang sangat besar. Ini hanyalah bantuan sederhana dan ekspresi simbolik terhadap usaha tanpa henti Türkiye yang masih menghulur bantuan kepada rakyat Yaman,” kata Nabila Saeed Al- Rabasi, jurucakap kempen itu kepada Anadolu.

“Türkiye menyediakan bantuan kepada rakyat Yaman melalui pelbagai organisasi bagi meringankan penderitaan penduduk,” katanya.

“Türkiye juga melindungi beribu-ribu rakyat Yaman yang mencari perlindungan di negara itu sejak meletusnya perang.”

Pada 13 Feb, aktivis Yaman yang juga penerima Hadiah Nobel Keamanan, Tawakkol Karman, mengumumkan bantuannya untuk membina semula 50 unit rumah yang apabila siap akan diserahkan kepada Pihak Berkuasa Bencana dan Kecemasan Turki (AFAD).

Yayasan Tawakkol Karman juga menghantar konvoi bantuan pada Rabu dari Istanbul ke bandar Hatay di Turkiye.

Yaman terlibat dalam perang saudara sejak 2014 yang meragut nyawa lebih 230,000 yang menurut Pertubuhan Bangsa-bangsa Bersatu merupakan krisis kemanusiaan terburuk di dunia dan menyebabkan 80 peratus daripada kira-kira 30 juta penduduknya bergantung kepada bantuan. —AlHijrah Online


APLIKASI VISA BIO MUDAHKAN JEMAAH HAJI DAN UMRAH MALAYSIA

KUALA LUMPUR: Lembaga Tabung Haji (TH) menyambut baik insiatif penggunaan aplikasi Saudi Visa Bio oleh kerajaan Arab Saudi dalam penambahbaikan sistem imbasan pasport, imbasan muka dan cap jari (biometrik) sebelum para jemaah haji dan umrah Malaysia berlepas ke Tanah Suci.

Pengarah Eksekutif Haji TH, Datuk Seri Syed Saleh Syed Abdul Rahman berkata inovasi itu wajar diberi pujian kerana aplikasi Saudi Visa Bio dapat mempercepatkan proses pemeriksaan imigresen dan kastam serta menjimatkan masa ketika para jemaah haji tiba di negara berkenaan.

“Jemaah haji hanya perlu memuat turun aplikasi Saudi Visa Bio dalam telefon pintar masing-masing dan hanya perlu melakukan empat langkah mudah iaitu melengkapkan alamat emel, imbasan pasport antarabangsa, imbasan muka dan imbasan sepuluh jari untuk muat naik informasi ke dalam sistem tersebut.

“Maklumat peribadi yang dimuat naik ke dalam aplikasi ini akan memudahkan lagi pergerakan masuk ke Tanah Suci melalui Jeddah dan Madinah tanpa perlu menunggu lama,” ujarnya dalam kenyataan hari ini.

Tambah beliau usaha tersebut juga selari dengan inisiatif plan transformasi TH yang memberi penekanan terhadap digitalisasi dalam pengurusan haji.

“Rakyat Malaysia amat bertuah kerana Arab Saudi memilih Malaysia, antara negara yang terawal dalam melaksanakan projek perintis aplikasi ini dalam masa terdekat dan usaha penambahbaikan seumpama ini perlu diteruskan di masa-masa hadapan demi memberi perkhidmatan terbaik kepada para jemaah haji,” katanya.

Untuk rekod, bermula pada tahun 2017, Malaysia merupakan negara pertama di dunia yang terpilih sebagai perintis bagi program Pra-Pelepasan Haji dilaksanakan di Lapangan Terbang Antarabangsa Kuala Lumpur (KLIA). – AlHijrah Online


mySalam: ‘TALIAN HAYAT RAKYAT’

KLANG: Kelayakan untuk menuntut bayaran RM8,000 menerusi skim perlindungan masyarakat, mySalam bagi penyakit kritikal ibarat ‘talian hayat’ buat Rosshiella Roslan yang suaminya menghidap strok.

Rosshiella, 35, yang merupakan seorang pekerja swasta di sekitar daerah ini berkata suaminya Mohamad Firdaus Mohd Noor, 35 menghidap  strok sejak 2018 dan semenjak itu mereka sering berulang-alik ke Hospital Tengku Ampuan Rahimah (HTAR), di sini bagi mendapatkan rawatan.

“Untuk skim ini, saya sudah buat tuntutan sejak tahun lepas lagi dan wang berkenaan sedikit sebanyak boleh kami guna untuk perbelanjaan perjalanan ke hospital.

Tapi hari ini, apabila saya dapat tahu bahawa penyakit strok boleh tuntut pembayaran RM8,000, saya sangat bersyukur kerana wang itu boleh menampung kos merawat suami saya,” katanya kepada Bernama ketika ditemui di HTAR di sini.

Katanya, inisiatif kerajaan mewujudkan skim bantuan seumpama itu amat meringankan beban golongan berpendapatan rendah (B40) yang bukan sahaja menanggung kos sara hidup yang tinggi namun terpaksa pula berhadapan dengan pelbagai kos rawatan perubatan.

Senada dengan Rosshiella adalah seorang penjawat awam, Zulradi Abdul Rahim, 34, yang menyifatkan skim diperkenalkan Kerajaan Pakatan Harapan pada tahun lepas itu menunjukkan keprihatinan pentadbiran negara dalam isu berkaitan kesihatan rakyat.

“Saya lihat skim ini merupakan niat kerajaan untuk membantu golongan berpendapatan rendah mendapatkan rawatan sebaiknya,” katanya yang ditemui di kios mySalam di HTAR di sini.

Ditanya mengenai tujuannya ke kios berkenaan, Zulradi berkata beliau mahu mendapatkan maklumat lanjut mengenai proses tuntutan manfaat sebanyak RM8,000 yang layak diperolehnya susulan pernah menjalani pembedahan otak akibat kemalangan baru-baru ini.

Sementara itu, seorang petugas di kios berkenaan memberitahu, beliau menerima permohonan dan pertanyaan mengenai skim itu daripada hampir 100 pengunjung hospital berkenaan dalam sehari.

“Untuk beberapa hari kebelakangan ini, kita menerima banyak pertanyaan mengenai skim mySalam yang dibuka bagi golongan berpendapatan pertengahan (M40) pula. Kami di kiosk ini sedia membantu sepanjang waktu operasi bermula pukul 9 pagi sehingga pukul 5 petang, Isnin hingga Jumaat.

Selain menguruskan pertanyaan dan pendaftaran, kami juga membantu para pesakit untuk menguruskan proses tuntutan mereka,” katanya yang enggan dikenali.

Skim mySalam yang dilancarkan pada 24 Januari tahun lepas merupakan perlindungan takaful kepada golongan B40 dengan memberi bayaran bantuan tunai sekali gus sebanyak RM8,000 bagi mereka yang disahkan menghidap satu daripada 36 penyakit kritikal termasuk kanser, serangan jantung dan alzheimer serta elaun hospital harian sebanyak RM50 sehari atau maksimum RM700 setahun.

Pada 11 Feb lepas pula, kerajaan menambah baik skim berkenaan apabila menambah perlindungan kepada 45 jenis penyakit kritikal termasuk polio bermula 1 Jan tahun ini selain memperluaskan manfaatnya kepada golongan M40 dengan pendapatan kasar tahunan tidak melebihi RM100,000. — BERNAMA


Komplot baharu AS-Israel

WASHINGTON – AMERIKA SYARIKAT. Pelan damai pentadbiran
Presiden Amerika Syarikat (AS), Donald Trump, deal of the century sekali lagi
berpihak kepada Israel selepas Washington mengiktiraf kedaulatan negara itu ke
atas Bukit Golan selain mengiktiraf Baitulmaqdis sebagai ‘ibu negara’ Tel Aviv.

Rancangan damai yang wajar digelar komplot AS-Israel itu
jelas berat sebelah kerana ia hanya merangkumi ‘cadangan praktikal’ untuk
memperbaiki kehidupan penduduk Palestin dan tidak lebih daripada itu.

Menurut laporan The Washington Post, ia turut menyekat
cadangan penubuhan negara berdaulat Palestin bersama Israel. Butiran perjanjian
itu dijangka diterbitkan tidak lama lagi selepas lebih dua tahun ia ‘diformulasikan’
oleh kumpulan mewakili Trump termasuk wakil khas, Jason Greenblatt dan
penasihat kanan jutawan hartanah itu, Jared Kushner.

Sumber rapat Kushner dan pegawai AS mendedahkan rancangan itu
agak berbeza dan tidak melibatkan pelan damai yang telah diusahakan pemimpin
terdahulu sejak lebih 20 tahun lalu sebaliknya ia hanya memberi tumpuan
terhadap keselamatan Israel.

“Kushner dan pegawai AS mengaitkan perdamaian dan pembangunan
ekonomi kepada pengiktirafan rantau Arab ke atas Israel dan penerimaan versi
status quo terhadap ‘kuasa autonomi’ Palestin sebagai menentang kedaulatan
wilayah itu,” jelas laporan itu.

Menerusi wawancara bersama Sky News Arabia, menantu Trump
berkata, mereka cuba mencari penyelesaian yang adil terhadap isu tersebut pada
2019 untuk membolehkan masyarakat menjalani kehidupan lebih baik walaupun ia
tidak menawarkan sebarang insentif khusus kepada penduduk Palestin.

Tetapi, apa yang Kushner cuba tawarkan di bawah pelan empat
teras iaitu kebebasan, menghormati, keselamatan dan peluang untuk semua pihak
itu hanyalah cadangan mengenai peluang ekonomi untuk penduduk Palestin sebagai
pertukaran dengan rampasan ke atas Tebing Barat dan wilayah lain yang menjadi
pertikaian antara Israel-Palestin.

Sementara itu, pegawai di Rumah Putih menyifatkan pelan itu
kononnya realistik.

“Kami mengkaji usaha sebelum ini dan memperoleh idea daripada
kedua belah pihak dan rakan di rantau terbabit. Oleh itu, kami telah mengambil
pendekatan tidak konvensional tidak bersembunyi daripada realiti sebaliknya bercakap
benar,” ujarnya.

Laporan laman maklumat Axios memetik kenyataan pemerintah
Jordan, Raja Abdullah II mendakwa Rumah Putih tidak memberi sebarang maklumat
tentang rancangan mereka untuk membahagikan wilayah Palestin ketika mesyuarat
tertutup antara beliau dengan penggubal undang-undang AS pada bulan lalu.

Sebelum ini, Trump dengan angkuh memaklumkan rakan pemimpin
dunia bahawa beliau akan mengubah tanggapan tradisional tentang cara untuk
menyelesaikan konflik Israel-Palestin tersebut.

Tetapi, hasil tersebut tidak akan kelihatan seperti diplomasi
peribadi beliau bersama Korea Utara kerana ia bakal kelihatan seperti ‘produk’ Kushner
yang menjadi agen Trump dalam kesemua perjanjian damai di Timur Tengah sejak
pemimpin itu mengambil alih jawatan di Rumah Putih pada 2017.

Seramai 25 bekas pegawai negara anggota Kesatuan Eropah (EU)
termasuk bekas Setiausaha Luar Parti Buruh di Britain, David Miliband dan Jack
Straw menandatangani surat mendesak penolakan deal of the century jika ia
bersifat berat sebelah terhadap Palestin.

Surat yang menzahirkan keraguan terhadap perjanjian dibuat AS
itu turut meminta EU berpegang teguh pada prinsip menyokong penyelesaian dua
negara dalam menangani isu Israel-Palestin.

“Kami yakin perjanjian itu cuba mengurangkan status Palestin
kepada entiti yang tidak mempunyai kedaulatan, persempadanan wilayah dan daya
maju ekonomi yang akan menyebabkan kegagalan teruk dalam usaha damai sebelum
ini,” kata salah seorang daripada mereka.

Mereka turut mengkritik pentadbiran Trump kerana mengambil
pendekatan tidak ambil peduli terhadap projek peluasan kawasan penempatan haram
Yahudi yang disokong Perdana Menteri Israel, Benjamin Netanyahu.

Sementara itu, Presiden Palestin, Mahmoud Abbas berkata,
cabaran pertama yang perlu dihadapi kerajaan baharu adalah deal of the century.

Jelasnnya, sebarang usaha untuk berunding dengan pentadbiran
Trump adalah perkara sia-sia.

“Sejak daripada awal kami menolak perjanjian itu kerana ia
tidak merangkumi Baitulmaqdis dan kami tidak mahu menubuhkan negara tanpa
Baitulmaqdis atau Gaza,” tegasnya.

Pelan damai yang bakal mencetuskan kontroversi itu dijangka diumumkan ketika sambutan ulang tahun ke-71 Hari Nakba (Malapetaka) pada 15 Mei depan yang menyaksikan pengusiran hampir sejuta penduduk Palestin ketika wilayah itu diduduki Israel pada 1948. – Sinar Harian


CADANGAN SISTEM PENGGILIRAN SOLAT BERJEMAAH

PUTRAJAYA: Sistem penggiliran bagi menunaikan solat berjemaah di masjid atau surau akan dicadangkan sepanjang tempoh pelaksanaan Perintah Kawalan Pergerakan (PKP) ini.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad al-Bakri berkata, cadangan tersebut merupakan ikhtiar bagi mengimarahkan pusat ibadah tersebut.

“Sebagai contoh, kalau sehari seramai 200 jemaah berpeluang ke masjid dan surau, jika sebuah kampung ada 1,000 penduduk kita boleh gilirkan semua penduduk untuk solat berjemaah di masjid dan surau dalam masa lima hari,” katanya dalam sesi khas dalam talian di Facebook beliau, malam tadi.

Menurutnya, sistem penggiliran tersebut dapat memberi satu momentum, malah kariah dapat mengenali dengan lebih rapat ahli jawatankuasa masjid.

Beliau mengulas isu kebenaran menunaikan solat fardhu dan solat Jumaat secara berjemaah hanya dibenarkan 50 orang sahaja bagi pelaksanaan PKP baru-baru ini.

Zulkifli menyatakan jika cadangan tersebut dapat dilaksanakan oleh pengurusan masjid atau surau, ia dapat menaikkan rasa cinta kepada masjid dalam kalangan umat Islam di negara ini.

“Bila semangat itu sudah dipupuk, tidak ada lagi timbul perasaan tidak puas hati dan geram kerana tidak dapat ke masjid.

“Moga suasana ini dapat menjadi pemangkin untuk menambah kecintaan kepada masjid, membina hubungan lebih erat antara kariah dan jawatankuasa masjid serta membina rangkaian yang lebih luas lagi,” katanya.

–AlHijrah Online


#RapatkanSaf JENAMA PERPADUAN UMMAH 1438H

“Kita kena berani dalam soal merapatkan saf. Ini soal ummah dan untuk memulakan langkah pelopor, media massa wajar jadi contoh,” kata Ketua Pegawai Eksekutif TV Alhijrah, Izelan Basar.

Malam tadi secara langsung dari Alhijrah Big Studio (ABS) Cyberjaya, TV Alhijrah menganjurkan konsert #RapatkanSaf yang dipancarkan serentak di 6 saluran televisyen perdana dan Radio Ikim.

Konsert Islami yang menyatukan artis popular tanah air, Indonesia dan Singapura itu turut bersiaran langsung selama dua jam di TV9, RTM1, Astro Oasis, Bernama TV dan Hypp TV.

“Kita mahukan suara dakwah Nusantara menjadi jendela sambutan Maal Hijrah 1438,” kata Izelan.

Datuk Siti Nurhaliza, Datuk Ramli Sarip dan Opick menjadi nadi tiga negara dalam konsert yang bersiaran mulai 9.00 malam.

#RapatkanSaf turut disertai Mawi, Syamsul Yusuf, Awi Rafael, Tomok, Altimet, Heliza dan Al Farabi.

Penampilan hos pelbagai stesen televisyen itu turut dimeriahkan dengan sesi takzirah Ustaz Don Daniyal Don Biyajid.

Menurut Izelan, tajaan Permodalan Nasional Berhad dan penaja bersama Dinar Dirham, Cikgu Hafiz dan Al Baghdadi menjadikan tema #RapatkanSaf turut mendapat perhatian jenama Islam.

“Kita lakukan atas nama ummah. Tanpa mengejar keuntungan. Ini untuk Islam,” kata Izelan.


Jabatan Wakaf berjaya padam kebakaran di Masjid Al-Aqsa

BAITULMAQDIS, 17 April — Pasukan bomba dari Jabatan Wakaf berjaya memadam kebakaran di atas Musolla Marwani di tenggara perkarangan Masjid Al-Aqsa malam tadi.

Kebakaran berlaku di bilik pengawal yang terletak di atas
Musolla Marwani, disyaki berpunca dari kanak-kanak yang bermain di kawasan
tersebut.

Musolla Marwani adalah dewan solat bawah tanah berkeluasan
500 meter persegi. Ia mula dijadikan tempat solat pada bulan Disember 1996,
menjadi ruang solat paling luas di Masjid Al-Aqsa dengan kemampuan menampung
10,000 orang ahli jemaah. – Haluan Palestin


LEBIH RM426 JUTA WANG ZAKAT DIAGIHKAN KETIKA PKP

KUALA LUMPUR: Nasib golongan kurang berkemampuan termasuk pihak yang terjejas pendapatan, pelajar dan petugas barisan hadapan terus dibela ketika tempoh Perintah Kawalan Pergerakan (PKP) dengan setakat 30 Jun 2020, RM426,930,452.75 juta telah diagihkan oleh Majlis Agama Islam Negeri (MAIN) dan Agensi Mengurus Zakat (AMZ) kepada mereka yang layak.

Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary, berkata daripada jumlah itu RM45,653,237.00 telah diagihkan oleh Majlis Agama Islam Wilayah Persekutuan (MAIWP) bermula hari pertama PKP berkuatkuasa iaitu pada 18 Mac 2020 sehingga 27 Julai 2020 kepada kumpulan sasar yang dikenalpasti merangkumi golongan asnaf, golongan terjejas, barisan petugas hadapan, pelajar, NGO dan gelandangan.

“Antara bentuk bantuan yang diberikan adalah Bantuan Zakat Khas tambahan sebanyak RM500 kepada 24,196 asnaf berjumlah keseluruhan RM12.098 juta.

“Selain itu, MAIWP juga telah mempercepatkan penyaluran bantuan kewangan bulanan pada bulan pertama PKP diumumkan,” katanya di Parlimen hari ini.

Tambahnya bagi mereka yang terjejas pendapatan akibat PKP, MAIWP turut menyediakan Bantuan Zakat Kecemasan COVID-19 dengan seramai 17,500 orang telah menerima manfaat dari skim bantuan ini yang berjumlah keseluruhan RM8.65 juta.

“MAIWP turut mengagihkan bantuan makanan harian kepada barisan petugas hadapan, menyalurkan bantuan kewangan bagi peralatan perubatan kepada tujuh buah hospital dan bantuan peralatan PPE kepada Agensi Pengurusan Bencana Negara (NADMA),” katanya.

Beliau berkata demikian ketika menjawab pertanyaan Ahli Parlimen Pasir Puteh, Dr. Nik Muhammad Zawawi Salleh, dan Ahli Parlimen Tampin, Datuk Dr. Hasan Bahrom yang bertanyakan berhubung sumbangan zakat kepada golongan memerlukan ketika PKP. — AlHijrah Online / Zaim Zamani


PRA SEKOLAH, TADIKA KERAJAAN DAN SWASTA DICADANG BUKA 1 JULAI 2020

KUALA LUMPUR: Kementerian Pendidikan Malaysia hari ini telah membentangkan Prosedur Operasi Standard (SOP) kepada Mesyuarat Khas Menteri-Menteri dan mencadangkan prasekolah, tadika kerajaan, dan tadika swasta beroperasi bermula 1 Julai 2020.

Menteri Kanan (Keselamatan) Datuk Seri Ismail Sabri Yaakob memaklumkan pihaknya telah menerima dan bersetuju dengan SOP yang telah dibentangkan.

“Kita bersetuju dengan SOP yang dibentangkan dan cadangan prasekolah dan tadika dibuka adalah pada 1 Julai 2020,” katanya dalam sidang media Perintah Kawalan Pergerakan Pemulihan di Putrajaya.

Ismail berkata perincian lengkap mengenai SOP pembukaan prasekolah akan diumumkan Menteri Kanan (Pendidikan), Dr Radzi Jidin.

“SOP sebelum kemasukan pelajar, sewaktu dalam kelas, waktu pulang dan SOP cara bermain dan waktu makan semuanya lengkap tetapi perinciannya akan diumumkan menteri pendidikan,”katanya.

Ismail memaklumkan pembukaan itu nanti akan melibatkan 6,216 prasekolah, 7,887 tadika swasta, 8,530 Tadika Kemas dan 1,781 Tadika Perpaduan. – AlHijrah Online / Zaim Zamani


SURAT KERAH PELAJAR USIM KE PROGRAM TEMU ANWAR PALSU

NILAI: Universiti Sains Islam Malaysia (USIM) nafi mengeluarkan surat untuk mengarah pelajarnya hadir ke program Temu Anwar Negeri Sembilan yang diadakan di Dewan Tuanku Canselor USIM semalam.

Pusat Komunikasi Strategik (Stracomm) USIM berkata, pihak universiti tidak pernah mengeluarkan sebarang bentuk surat seperti yang ditularkan dan ia adalah palsu.

“Pihak USIM mengambil perhatian serius di atas penularan surat palsu di media sosial pada 24 Jun 2023 berkaitan kerahan kepada pelajar untuk menghadiri program Temu Anwar di Negeri Sembilan.

“Satu laporan polis telah dibuat dan pelaporan kepada aplikasi media sosial di atas pelanggaran peraturan dan syarat perkhidmatan terhadap akaun berkaitan telah dilakukan,” katanya dalam kenyataan pada Ahad.

USIM amat kesal di atas penghasilan dan penularan surat dan maklumat yang tidak berasas itu, katanya.

Semalam tular hantaran di media sosial mendakwa USIM mengeluarkan surat yang bertajuk “Kerahan Pelajar untuk menghadiri Temu Anwar @ Negeri Sembilan di Dewan Tunku Canselor USIM”.

Surat tersebut turut menyebut kehadiran pelajar adalah diwajibkan dan sebarang alasan tidak menghadiri program itu perlu dilampirkan dengan surat rasmi.—AlHijrah Online


GEMA HAFLAH FATIMA AL KHATTAB, TAMPILKAN QARIAH TERSOHOR MALAYSIA

KUALA LUMPUR: Mengenang kisah keislaman Khalifah Umar Al-Khattab setelah mendengar alunan ayat al-Quran oleh adiknya, Fatima Al-Khattab, TV AlHijrah menyajikan rancangan Gema Haflah Fatima Al Khattab, jam 9 malam ini.

Ketegasan Umar telah dilembutkan selepas alunan surah Taha yang dialunkan adiknya, membuatkan sahabat Rasulullah SAW tersebut terbuka hati dalam menerima agama Islam.

Gema Haflah sebuah program yang membawakan bacaan ayat suci al-Quran dengan alunan tarannum yang pelbagai seperti Nahwan, Hijaz, Bayaati dan lain-lain.

Istimewanya Gema Haflah Fatima Al Khattab menampilkan barisan qariah yang hebat di Malaysia, dengan penampilan qariah-qariah yang pernah menjuarai Majlis Tilawah Al-Quran peringkat kebangsaan serta antarabangsa.

Barisan qariah yang ditampilkan di dalam Gema Haflah Fatima Al Khattab antaranya Sharifah Khasif Fadzilah (Johan Qariah Majlis Tilawah Al-Quran Antarabangsa 2009); Sofizah Mousin (Johan Qariah Majlis Tilawah Negeri Sabah 2013 dan 2015); dan Nor Ruzana Natiah Jaafar (Naib Johan Qariah Majlis Tilawah Al Quran Kebangsaan JAKIM 2017 & 2018).

Qariah lain yang turut sertai iaitu Normalina Alias (Johan Qariah Majlis Tilawah Al-Quran Antarabangsa 2017); Awatif Abd Majid (pemenang tempat ketiga Majlis Tilawah Al-Quran Kebangsaan 2019); dan Nur Farhatul Fairuzah Panut (Johan Qariah Majlis Tilawah Al-Quran Antarabangsa 2019).

Penonton boleh turut bersama dalam Gema Haflah Fatima Al Khattab bagi mendengar bait-bait alunan ayat suci Al-Quran di saluran TV AlHijrah.—AlHijrah Online


MEDIA MENYATUKAN ATAU MEMISAHKAN?

Jika diukur “suhu” dan sentimen perpaduan dalam kalangan warga Malaysia ketika ini, ia barangkali mencecah paras demam.

Ini ekoran asakan isu rentas agama dan kaum yang mendominasi media massa dan media sosial yang tidak putus sejak akhir-akhir ini.

Dari isu kontroversi membabitkan penceramah Dr Zakir Naik, tulisan Jawi, Dong Zong hinggalah kepada isu gerakan “boikot” produk bukan Islam, ini semua menguji keutuhan perpaduan kita, bangsa Malaysia.

Isu-isu sebegini menguji tahap perpaduan warga Malaysia yang disifatkan oleh Prof Ulung Dr Shamsul Amri Baharuddin sebagai berada dalam keadaan “stable tension” atau kestabilan yang tegang.

Perpaduan “stable tension” itu menurut Prof Shamsul Amri yang juga Pengarah Institut Kajian Etnik (KITA) Universiti Kebangsaan Malaysia (UKM) adalah sesuatu yang unik bagi negara non-homogenus (berbilang bangsa dan kaum) seperti Malaysia.

Ia ibarat tali gitar yang seharusnya tegang untuk menghasilkan getaran mengeluarkan bunyi saat talinya dipetik dan seterusnya menghasilkan melodi. Lunak atau tidak melodi itu adalah perkara kedua yang terbuka kepada perdebatan.

Persoalannya adakah kestabilan tegang itu sesuatu yang rutin dan tidak membinasakan bagi bangsa Malaysia atau ia ibarat bom jangka yang akan memusnahkan?

Mendepani isu perpaduan ini, media massa sebenarnya masih mempunyai pengaruh besar kepada sentimen dan pemikiran masyarakat, sekalipun media sosial mendominasi rutin kehidupan kita dalam mengakses berita dan maklumat.

Ini kerana media massa seperti mana disimpulkan dalam “Magic Bullet Theory” memberikan pengaruh besar kepada audiens atau dari kerangka teori pembingkaian atau “Framing Theory” berita dan maklumat yang disampaikan kepada rakyat.

Jesteru itu, langkah Sinar Harian dan Sin Chew Daily bekerjasama untuk membuat liputan berita mengenai keharmonian antara kaum di platform masing-masing patut dipuji semua pihak.

Program seumpana Wacana Perpaduan Sinar Harian bertajuk “Malaysia Selepas 62 Tahun Merdeka” yang diadakan di Sin Chew Daily (akhbar berbahasa Cina) di Petaling Jaya adalah sesuatu yang unik dan menyegarkan dalam konteks hubungan kaum dan perpaduan.

Wacana yang dikendalikan personaliti TV AlHijrah, Finaz Yunus itu menampilkan Ketua AMK, Akmal Nasir; bekas Ahli Parlimen Pandan, Tan Sri Ong Tee Keat; Naib Presiden MIC, Datuk Sivarraajh Chandran dan penganalisis politik, Prof Ulung Datuk Dr Shamsul Amri Baharuddin sebagai anggota panel. Ia turut dihadiri Pengerusi Kumpulan Media Karangkraf yang juga Pengerusi AlHijrah Media Corporation, Datuk Dr Hussamuddin Yaacub.

Wacana perpaduan itu sebahagian daripada Kempen Kemerdekaan #KitalahMalaysia selama 17 hari bermula 31 Ogos lalu sehingga 16 September depan yang bertujuan memupuk keharmonian dalam kalangan rakyat Malaysia.

Turut menjejaki langkah ini adalah stesen TV AlHijrah melalui rancangan Sembang Rahmah yang akan disiarkan bermula 16 September depan.

Program yang akan menampilkan anggota panel berbilang agama dan kaum untuk berkongsi pendapat dan pentas itu bertujuan memupuk perpaduan kaum.

Kehadiran pentas seumpama Sembang Rahmah itu amat bertepatan masanya ketika isu “Islamofobia” yang menular dalam kalangan bukan Muslim dan kesalahfahaman berlaku akibat kepentingan dan dogma pemikiran sempit pihak tertentu.

Ia juga selari dengan slogan TV Alhijrah “TV Kita Untuk Semua” dan misi stesen televisyen ini untuk mendidik, menghibur dan menyatukan ummah, kata Ketua Pegawai Eksekutif TV AlHijrah, Namanzee Harris.

Akhirnya, media sebenarnya boleh memilih untuk menjadi ejen yang menyatukan atau alat yang memisahkan. Tepuk dada tanyalah hati yang di dalam! – Syed Azwan Syed Ali/ AlHijrah Online


TABUNG HAJI SASAR LEBIH 50 PERATUS UMAT ISLAM MILIKI AKAUN TH

KUALA LUMPUR: Lembaga Tabung Haji (TH)  menyasarkan lebih 50 peratus umat Islam memiliki akaun TH pada penghujung tahun hadapan.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata sehingga Ogos 2023, lebih 45 peratus daripada keseluruhan 18 juta umat Islam di Malaysia telah membuka akaun TH.

“TH yang pada awalnya hanya mempunyai 1,281 pendeposit dengan tabungan RM46,610, kini mempunyai hampir sembilan juta pendeposit dengan jumlah tabungan lebih RM89 billion, antara tertinggi sejak penubuhannya 60 tahun lepas,” katanya.

Beliau berkata demikian ketika berucap di majlis sambutan Ulang Tahun Jubli Intan Lembaga TH ke-60 di Menara TH yang disempurnakan Perdana Menteri Datuk Seri Anwar Ibrahim.

Mohd Na’im berkata setelah melalui pelbagai evolusi, TH berjaya berkembang pesat dan merupakan institusi Islam berpengalaman luas dalam pengurusan haji dan pentadbiran dana patuh syariah yang menjadi inspirasi kepada negara Islam lain.

Katanya TH akan terus bekerja keras untuk mencapai sasaran saiz dana RM100 bilion menjelang tahun 2024.

Menurutnya menerusi Pelan Transformasi Strategik atau dikenali sebagai HIJRAH24 yang diperkenal awal 2022, TH telah meningkatkan  saiz dana sebanyak RM5.7 bilion daripada RM83.3 bilion kepada RM89 bilion.

Beliau berkata sehingga kini TH telah menguruskan 1.5 juta jemaah haji untuk menunaikan rukun Islam yang kelima, di samping membelanjakan RM2.5 bilion Bantuan Kewangan Haji bagi meringankan beban bakal haji negara, sejak 2001.

TH yang merangkul Anugerah Labaittom daripada Kerajaan Arab Saudi bagi kategori Perkhidmatan Bimbingan Haji Terbaik Dunia Islam pada Persidangan Perkhidmatan Haji dan Umrah 2023 di Jeddah, Arab Saudi juga telah mengagihkan keuntungan berjumlah lebih RM40 bilion kepada pendepositnya dalam tempoh 60 tahun. –AlHijrah Online


BELUM ADA KEPUTUSAN MENGENAI PELANTIKAN PERDANA MENTERI

KUALA LUMPUR:Belum ada sebarang keputusan berkaitan pelantikan Perdana Menteri ke-10 serta pembentukan kerajaan Persekutuan baharu pasca-Pilihan Raya Umum ke-15 (PRU-15) setakat ini, kata Pengerusi Pakatan Harapan (PH) Datuk Seri Anwar Ibrahim.

Beliau berkata pada sesi menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah petang ini, Seri Paduka menitahkan perlu ada pakatan serta kerjasama daripada semua pihak supaya kerajaan baharu dibentuk secara kukuh demi kepentingan rakyat dan pemulihan ekonomi.

Anwar berkata Agong bertitah supaya kerajaan yang akan ditubuhkan kelak, harus mewakili semua pihak, semua kaum dan semua wilayah.

“Tiada apa-apa keputusan lagi setakat ini. Selalunya kita secara hormat tidak bagi ketetapan, hanya meminta pertimbangan dan kebijaksanaan Agong (untuk pelantikan Perdana Menteri ke-10 dan pembentukan kerajaan),” katanya pada sidang media di hadapan Pintu 2, Istana Negara di sini hari ini.

Terdahulu, Anwar dan Pengerusi Perikatan Nasional (PN) Tan Sri Muhyiddin Yassin menghadap Al-Sultan Abdullah di Istana Negara selama kira-kira sejam.

Ditanya nama yang dikemukakan setakat ini, Anwar yang memenangi kerusi Parlimen Tambun pada PRU15, Sabtu mengesahkan nama beliau sebagai calon Perdana Menteri ke-10 telah dipersembahkan kepada Istana Negara setakat ini.

Anwar juga berkata setakat ini tidak timbul isu mengenai pembentukan kerajaan minoriti.

Mengulas sama ada terdapat cadangan untuk membentuk kerajaan minoriti, beliau berkata: “Buat masa ini tidak timbul soal membentuk kerajaan minoriti.”

Majoriti mudah untuk membentuk kerajaan ialah 112 kerusi namun ketika ini berlaku situasi Parlimen tergantung apabila tiada parti atau gabungan politik mendapat majoriti mudah untuk membentuk kerajaan Persekutuan.

Keputusan PRU-15 menyaksikan PH memperoleh 82 kerusi Parlimen diikuti PN (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) serta Parti Bangsa Malaysia dan Parti Kesejahteraan Demokratik Masyarakat masing-masing satu kerusi.–AlHijrah Online


DIKOMPAUN RM10 RIBU, PAKAI PELITUP MUKA DI BAWAH DAGU

PARIT BUNTAR: Seorang lelaki dikompaun RM10,000 hanya disebabkan meletakkan pelitup muka di bawah dagu selepas keluar dari sebuah kedai runcit di Pekan Tanjung Piandang, pada Jumaat lalu.

Ketua Polis Daerah Kerian, Superintendan Mazuki Mat berkata, individu tersebut dikenakan tindakan kerana melanggar prosedur operasi standard (SOP) Perintah Kawalan Pergerakan Bersyarat (PKPB) yang telah ditetapkan.

Menurutnya, anggota Ibu Pejabat Polis Daerah (IPD) Kerian sedang melakukan pemantauan menerusi Op pematuhan SOP PKPB di sekitar kawasan tersebut.

“Hasil pemerhatian yang dilakukan mendapati lelaki tersebut gagal memakai pelitup muka dengan sempurna dengan meletakkan pelitup muka di bawah dagu ketika memasuki dan keluar daripada kedai tersebut setelah selesai membuat pembelian.

“Pihak polis menjalankan penguatkuasaan di bawah Seksyen 21A(1) Ordinan Darurat (Pencegahan dan Pengawalan Penyakit Berjangkit) (Pindaan) 2021 yang telah berkuat kuasa sejak 11 Mac,” katanya.

Beliau mengulas mengenai sebuah gambar surat kompaun yang tular di media sosial sejak Sabtu lalu.

Bagaimanapun, Mazuki berkata individu tersebut boleh melakukan rayuan bagi pengurangan pembayaran kompaun kepada Pegawai Kesihatan Daerah berkenaan.—AlHijrah Online


MENTERI KESIHATAN PALESTIN MINTA ICRC DESAK ISRAEL HENTIKAN SERANGAN KE ATAS GAZA

RAMALLAH: Menteri Kesihatan Palestin Mai Al-Kaila pada Ahad menyeru Jawatankuasa Palang Merah Antarabangsa (ICRC) untuk mendesak Israel menghentikan serangan ke atas Semenanjung Gaza.

Beliau berkata demikian ketika mengadakan mesyuarat tergempar dengan perwakilan ICRC di Baitulmaqdis dan penyelaras hal ehwal kesihatan, lapor Agensi Anadolu.

“Nyawa beratus-ratus pesakit kini terancam akibat pengeboman dan pengepungan. Hospital tiada bekalan elektrik akibat kehabisan bahan api selain kekurangan bekalan ubat-ubatan dan keperluan asas.

“Situasi kesihatan semakin teruk di Semenanjung Gaza dan serangan ke atas sistem kesihatan menyaksikan 23 daripada 35 hospital terpaksa menghentikan operasi sepenuhnya.

“Tentera Israel mengepung banyak hospital dan menghalang keluar masuk kakitangan perubatan, paramedik dan pesakit,” kata Al-Kaila.

Al-Kaila berkata rakyat di Semenanjung Gaza kini menjalani kehidupan yang tragis, tiada lagi tempat yang selamat, air, makanan, keselamatan dan penjagaan kesihatan.

Beliau sekali lagi menyeru semua institusi antarabangsa dan organisasi hak asasi manusia untuk melaksanakan tanggungjawab mereka menghentikan pencerobohan Israel serta segera membenarkan kemasukan bantuan kesihatan dan bahan api ke hospital.

Pihak yang berkenaan juga bertanggungjawab untuk memudahkan pesakit menerima rawatan di luar Gaza, termasuk membenarkan pasukan sukarelawan perubatan, bekalan air dan makanan masuk ke Semenanjung Gaza.–AlHijrah Online


WANITA MAUT DALAM KEBAKARAN DI TAMAN OVERSEAS UNION

KUALA LUMPUR: Seorang wanita maut dalam kebakaran di sebuah rumah kedai di Jalan Rahmat, Taman Overseas Union di sini, pagi tadi.

Mangsa dikenali sebagai Chong Lai Ping, 46, ditemukan meninggal dunia di dalam bilik rumah itu.

Jurucakap Jabatan Bomba dan Penyelamat Kuala Lumpur ketika dihubungi berkata bomba menerima panggilan pada 8.43 pagi sebelum sembilan anggota bersama satu jentera dikerah ke lokasi untuk memadam kebakaran.

“Setibanya di lokasi kejadian, kebakaran telah dipadamkan orang awam melibatkan ruangan dapur dalam rumah kedai itu,” katanya.

Menurutnya, kebakaran itu melibatkan kemusnahan dianggarkan kira-kira 10 peratus dan punca kematian masih dalam siasatan.


SESI SEKOLAH DI KEDAH, TERENGGANU, KELANTAN LANCAR, BEBERAPA SEKOLAH DI JOHOR TERGENDALA

KUALA LUMPUR: Sesi persekolahan 2023/2024 di semua sekolah di Kedah, Kelantan dan Terengganu bermula seperti dijadualkan hari ini namun beberapa sekolah di Johor tidak dapat berbuat demikian kerana masih terjejas banjir.

Di KEDAH, seramai 334,426 pelajar dari 752 sekolah merangkumi 188,362 pelajar dari 548 sekolah rendah dan 146,064 pelajar dari 204 sekolah menengah memulakan sesi persekolahan.

Pengarah Pendidikan Negeri Kedah Rozaini Ahmad berkata daripada jumlah itu, 30,613 merupakan pelajar Tahun 1 manakala 29,240 pelajar Tingkatan 1.

Bercakap kepada pemberita sempena pembukaan hari pertama persekolahan di Sekolah Kebangsaan (SK) Taman Uda, Rozaini berkata daripada jumlah 30,468 guru yang bertugas di negeri itu, 176 merupakan guru baharu.

Di TERENGGANU pula, seramai 235,665 pelajar memulakan sesi persekolahan mereka di 505 buah sekolah iaitu 352 buah sekolah menengah dan 153 sekolah rendah melibatkan seramai 22,144 guru di seluruh Terengganu.

Pengarah Jabatan Pendidikan Negeri Terengganu Abdul Muie Ngah berkata daripada jumlah itu, 43,348 ialah pelajar Tahun 1 dan Tingkatan 1.

“Selain pelajar di sekolah kerajaan, kita juga ada 3,191 pelajar di sekolah swasta, murid dalam hospital (39 orang) dan Sekolah Integriti Marang (53 orang), yang turut memulakan sesi persekolahan hari ini dengan bimbingan 388 guru,” katanya selepas melakukan tinjauan hari pertama persekolahan di Sekolah Kebangsaan (SK) Lintang, Hulu Dungun.

Manakala di KELANTAN, seramai 280,942 pelajar membabitkan 595 buah sekolah di negeri itu, memulakan Sesi Akademik 2023/2024 hari ini.

Ketua Pengarah Pendidikan Datuk Pkharuddin Ghazali berkata program dan aktiviti di sekolah pada minggu pertama sesi persekolahan tertumpu kepada pembentukan adab,akhlak dan motivasi dalam kalangan murid.

“Pihak sekolah mempunyai ruang memupuk pelbagai nilai baik yang menjadi teras kemenjadian murid dalam tempoh ini.

“Aktiviti dan amalan baik yang menyeronokkan pada awal pembukaan sekolah akan mempengaruhi pembentukan karamah insaniah dalam jangka masa panjang,” katanya kepada pemberita selepas mengadakan tinjauan minggu pertama pembukaan sekolah di Sekolah Jenis Kebangsaan (C) Chung Hwa.

Di JOHOR, Pengarah Jabatan Pendidikan Negeri Johor, Md Said Md Daimon berkata lima sekolah melibatkan kira-kira 2,000 pelajar di negeri itu, tidak memulakan sesi persekolahan mereka hari ini kerajaan sekolah berkenaan masih terjejas banjir.

Beliau berkata Sekolah Kebangsaan (SK) Mendapat, SK Tanjung Sembrong dan SK Seri Nasib Baik di Batu Pahat, tidak dapat dibuka susulan banjir yang masih belum surut manakala SK Pogoh dan Sekolah Menengah Kebangsaan Buloh Kasap di Segamat yang mengalami masalah bekalan elektrik, dijangka dapat beroperasi esok.

“Sebanyak 44 buah sekolah di daerah ini (Batu Pahat) masih dijadikan pusat pemindahan sementara (PPS), yang menempatkan mangsa-mangsa banjir termasuk pelajar sekolah.

“Bagaimanapun, murid yang ditempatkan di PPS ini, akan masuk ke kelas menumpang walaupun PPS itu bukan sekolah dia, bergantung kepada kekosongan bilik darjah memandangkan minggu pertama lebih kepada sesi suai kenal transisi,” katanya kepada pemberita selepas melawat SK Seri Gading, Batu Pahat.

Sejumlah 595,454 orang pelajar di Johor dijadual memulakan sesi persekolahan di 1,192 sekolah bagi sesi 2023/2024 melibatkan 354,312 murid di 908 sekolah rendah serta 241,142 pelajar di 284 sekolah menengah. — AlHijrah Online


HILANG HABITAT, KURANG SUMBER MAKANAN ANTARA FAKTOR PENINGKATAN SERANGAN BUAYA DI SABAH

KOTA KINABALU: Kehilangan habitat dan kekurangan sumber makanan bersaiz besar berkemungkinan antara sebab serangan buaya semakin meningkat di Sabah.

Prof Benoit Goossens, seorang ahli Suruhanjaya Kemandirian Khas Kesatuan Antarabangsa untuk Pemuliharaan Alam Semula Jadi (IUCN) berkata walaupun membunuh beberapa buaya di sesuatu kawasan boleh menimbulkan rasa selamat kepada pengguna sungai, buaya baharu akan menggantikan reptilia yang mati itu dan bahaya akan berterusan.

Goossens yang juga Pengarah Pusat Lapangan Danau Girang (DGFC) berkata lebih banyak kesedaran diperlukan di kawasan yang mempunyai populasi buaya yang tinggi dengan menganjurkan bengkel bersama masyarakat tempatan dan pekerja ladang yang memancing di sepanjang Sungai Kinabatangan.

“Bagi saya, faktor yang menyebabkan konflik manusia-buaya ialah kehilangan habitat dan kekurangan mangsa besar seperti babi hutan akibat wabak selesema babi Afrika. Buaya besar yang menyerang manusia biasanya memakan mangsa bersaiz besar seperti khinzir dan rusa.

“Apabila populasi babi hutan kembali (ada), kita perlu mencadangkan kepada orang ramai agar mengelak mandi di sungai utama yang ada kehadiran buaya dan tidak memancing di tebing sungai selama berjam-jam, kerana buaya ialah pemangsa serang hendap,” katanya kepada Bernama.

Baru-baru ini, Timbalan Ketua Menteri Sabah Datuk Seri Bung Moktar Radin mencadangkan bahawa Sabah perlu mengeluarkan permit untuk memburu buaya secara terkawal bagi menangani isu populasi reptilia itu yang tinggi di Sabah.

Bung Moktar yang juga Ahli Parlimen Kinabatangan dan Ahli Dewan Undangan Negeri Lamag turut mendesak kerajaan negeri untuk mewujudkan peraturan atau pengawalan terhadap penghapusan dan pemburuan buaya secara komersial, sama seperti yang dilakukan di Sarawak.

Beliau membuat saranan itu susulan kematian melibatkan seorang wanita yang diserang oleh seekor buaya di daerah Kinabatangan pada 30 Julai lepas.

Pada 11 Sept, pasukan mencari dan menyelamat (SAR) menjumpai kepala mangsa yang dipercayai disambar buaya ketika cuba menyeberang Sungai Seguntur di kawasan setinggan dekat Taman Kenari, Sandakan pada 9 Sept, kes terbaharu konflik antara manusia dengan buaya di negeri ini.

Goossens berkata DGFC telah menjalankan tinjauan di seluruh negeri pada 2019 hingga 2020 untuk Jabatan Hidupan Liar Sabah bagi kajian penemuan yang tidak merugikan (NDF).

DGFC ialah kemudahan kajian dan latihan kerjasama yang ditubuhkan di Kawasan Perlindungan Hidupan Liar Hilir Kinabatangan dan diuruskan oleh Jabatan Hidupan Liar Sabah dan Cardiff University.

Beliau berkata kajian DGFC adalah untuk menilai sama ada pemburuan secara komersial dan mampan tidak akan menjejaskan populasi buaya di Sabah.

“Hasil kajian kami mencadangkan bahawa dalam tempoh 20 tahun lepas, tiada bukti ketara tentang peningkatan dalam saiz populasi keseluruhan buaya di Sabah dan tidak mungkin menjadi faktor penentu dalam sebarang peningkatan laporan konflik manusia-buaya.

“Hasil NDF juga jatuh di atas ambang yang menunjukkan bahawa pemburuan (walaupun pemburuan terkawal) akan menjejaskan populasi buaya di negeri ini.

“Satu-satunya pemburuan buaya yang mampan adalah di Sungai Kinabatangan, membolehkan pemburuan maksimum lima ekor buaya dewasa setahun di sungai itu,” katanya menambah pemburuan di sungai lain di Sabah boleh menjejaskan populasi buaya.

Pada masa ini, buaya air masin ialah spesies dilindungi di Sabah dan pada 2016, Malaysia memindahkan status buaya air masin itu daripada Lampiran I kepada II, dengan pemburuan liar dihadkan kepada Sarawak dan sifar kuota untuk spesimen liar bagi negeri lain di Malaysia termasuk Sabah. –AlHijrah Online


Baik pulih sekolah dipukul ribut siap sebelum sesi persekolahan 2020

KUALA TERENGGANU – Baik pulih struktur bangunan Sekolah Menengah Kebangsaan (SMK) Landas, Hulu Terengganu yang rosak dipukul ribut, semalam dijangka siap sebelum sesi persekolahan 2020 bermula.

Pengarah Jabatan Pendidikan Negeri Terengganu (JPNT), Shafruddin Ali Hussin
berkata, pihaknya memperuntukkan RM400 ribu untuk kerja-kerja pembaikan dan
akan menghantar laporan menyeluruh kepada Kementerian Pendidikan sekiranya dana
darurat diperlukan.

“Biasanya bulan 10 dan bulan 11 adalah musim hujan, jadi mereka akan
tumpang di bangunan Tingkatan Enam itu sepanjang sesi persekolahan ini. Insya
Allah akan siap sebelum sesi persekolahan tahun 2020,” katanya selepas melawat
dan meninjau kerosakan dialami siang tadi.

Dalam kejadian serangan ribut itu, kerugian dianggarkan mencecah
setengah juta ringit. Namun penilaian teliti akan dilakukan pegawai berkaitan
agar pembaikian dapat dilakukan dengan sempurna.

Sementara itu, Nur Raihanah Mohd, pelajar yang terlibat semasa ribut
kerkenaan melanda sempat berkongsi detik cemas itu berkata, beliau menyaksikan
barang-barang seperti buku dan atap berterbangan dipukul badai.

“Cikgu suruh saya duduk tepi kelas, lepas itu saya boleh buku terbang
atas langit dengan atapnya semua, kayu-kayu semua jatuh. Cikgu azan dua kali, tidak
lama selepas itu semuanya reda. Saya ingat mati sahaja pada masa itu,”
katanya.

Pengalaman itu turut dikongsi oleh pelajar, Arnisya Humairah Muzir yang
baharu selesai kelas ketika kejadian tersebut berlaku.

“Saya baharu habis kelas Sejarah dan saya orang pertama yang
keluar kelas. Ketika turun tangga, saya rasa macam ada benda jatuh. Lepas itu
saya tengok kawan-kawan sedang berpelukan sesama sendiri berhampiran tangga.
Saya mendekati mereka dan maklumkan apa yang saya nampak, lepas itu kami lari
ke bawah,” katanya.

Dalam kejadian tiga petang semalam, atap, siling dan kekuda penyokong
bumbung di dua bangunan sekolah iaitu blok akademik dan blok bengkel kemahiran
hidup diterbangkan angin sepantas tiga minit.

Menurut saksi, terdapat kepala angin berwarna putih bergerak menuju ke
arah sekolah tersebut.


ASRAMA PUSAT TAHFIZ TERBAKAR, 20 PENGHUNI SEMPAT SELAMATKAN DIRI

KUALA LANGAT: Seramai 20 penghuni sempat menyelamatkan diri dalam kejadian kebakaran asrama pusat tahfiz di Batu 9, Kampung Medan, Teluk Panglima Garang, di sini tengah malam tadi.

Pengarah Jabatan Bomba dan Penyelamat (JBPM) Selangor Wan Md Razali Wan Ismail berkata, pihaknya menerima panggilan kecemasan berhubung kejadian kira-kira jam 12.13 tengah malam tadi.

Sejurus itu, pihaknya mengerahkan anggota serta unit dari Balai Bomba dan Penyelamat (BBP) Teluk Panglima Garang, BBP Banting dan BBP Andalas ke lokasi kejadian.

“Kebakaran melibatkan sebuah asrama lelaki berkeluasan 20×70 kaki persegi, jenis bangunan struktur terbuka kelas A melibatkan kemusnahan 70 peratus daripada keluasan keseluruhan bangunan.

“Terdapat 20 penghuni terdiri daripada pelajar lelaki yang berumur 13 tahun hingga 17 tahun telah bertindak menyelamatkan diri tanpa mengalami kecederaan,” katanya dalam satu kenyataan hari ini.

Operasi memadam kebakaran selesai kira-kira jam 12:54 tengah malam, katanya.–AlHijrah Online


MASJID DIBIAYAI RAKYAT MALAYSIA MUSNAH DIBEDIL ISRAEL

KUALA LUMPUR: Sebuah masjid di Gaza, Palestin yang dibina pertubuhan bukan kerajaaan (NGO) Muslim Care Malaysia Society melalui sumbangan rakyat Malaysia musnah dibedil dalam serangan terbaru Israel.

Menurut Muslim Care, Masjid Muhammad Al-Amin yang tersergam indah hasil dana rakyat Malaysia itu musnah keseluruhannya kesan serangan Zionis.

“Penghujung tahun 2013, Muslim Care Malaysia mencipta sejarah apabila berjaya membina sebuah masjid luas dan cantik untuk rakyat Palestin.

“Malangnya pada 7 Oktober 2023 Masjid Muhammad Al-Amin musnah keseluruhannya dan tidak lagi boleh digunakan,” kata Muslim Care.

Setakat ini lebih 400 orang dilaporkan terkorban manakala lebih 1,700 cedera susulan pengeboman Israel terbaru Israel di Palestin.

Pada Sabtu, Ketua Tentera Hamas Mohammed Deif mengisytiharkan permulaan operasi ketenteraan menentang Israel bagi menghentikan penindasan Zionis.

Berikutan itu, Israel melancarkan Operasi Pedang Besi ke atas Hamas di Semenanjung Gaza. — AlHijrah Online


SUAMI ISTERI HAMPIR MAUT KERETA TERBABAS, TERBAKAR DI LEBUH RAYA PERSEKUTUAN

KUALA LUMPUR: Sepasang suami isteri hampir maut selepas kereta dinaiki mereka terbabas melanggar pembahagi jalan sebelum terbakar, di Lebuh Raya Persekutuan menghala ke Subang, malam tadi.

Ketua Pusat Gerakan Operasi Jabatan Bomba dan Penyelamat Malaysia (JBPM) Selangor Zulfikar Jaffar berkata, kejadian berlaku kira-kira jam 9.39 malam.

Sejurus menerima panggilan, pihaknya menggerakkan anggota dan jentera ke lokasi kejadian.

“Kebakaran melibatkan sebuah kereta jenis Mitsubishi Outlander yang terbakar 90 peratus telah hilang kawalan dan terbabar melanggar pembahagi jalan.

“Pemandu lelaki dan seorang wanita warga tempatan berusia 50 dan 45 tahun cedera namun berjaya dikeluarkan oleh orang awam sebelum pihak bomba sampai di lokasi,” katanya dalam satu kenyataan hari ini.

Api berjaya dipadamkan sepenuhnya oleh pihaknya pada pukul 9.55 malam, katanya. –AlHijrah Online


MAYAT WANITA REPUT DI IPOH BERPUNCA AKIBAT DICEKIK

IPOH: Hasil bedah siasat ke atas mayat seorang wanita yang ditemukan dalam keadaan reput berhampiran persimpangan lampu isyarat di Jalan Tambun di sini hari ini, berpunca akibat dicekik.

Ketua Polis Perak Datuk Mohd Yusri Hassan Basri berkata kes tersebut diklasifikasikan semula sebagai kes bunuh, mengikut Seksyen 302 Kanun Keseksaan.

“Polis sedang menyiasat kes ini dari pelbagai sudut,  siasatan identiti mangsa dipercayai seorang wanita tempatan berumur 23 tahun, berdasarkan lambang tatu di lengan dan jari tangan.

“Telefon bimbit yang dijumpai di tempat kejadian juga disahkan milik mangsa,” katanya dalam kenyataan malam ini.

Sehubungan itu, Mohd Yusri  meminta orang ramai yang mempunyai sebarang maklumat mengenai kes tersebut, supaya berhubung dengan Pegawai Penyiasat Kanan, Bahagian Siasatan Jenayah Ibu Pejabat Polis Daerah Ipoh ASP Chua Sze Yuan di talian 012-6195312, bagi membantu siasatan.

Hari ini media melaporkan mayat wanita ditemukan dalam kawasan semak, selepas pihaknya menerima maklumat pada 5.25 pagi tadi mengenai sebuah kereta yang terbabas di tepi longkang.

Mohd Yusri berkata semasa anggota polis tiba untuk menjalankan siasatan mengenai kemalangan itu, mereka telah menjumpai satu mayat reput dalam kawasan semak dengan jarak lebih kurang dua meter dari lokasi kereta Proton Iswara Aeroback yang dipandu seorang lelaki itu terbabas.–AlHijrah Online


TIGA SAHABAT MAUT HIDU GAS KARBON MONOKSIDA KETIKA TIDUR DALAM KERETA

SEBERANG JAYA: Tiga sahabat maut manakala seorang lagi kritikal selepas terhidu gas karbon monoksida, ketika tidur dalam sebuah kereta.

Kesemua empat sahabat itu dilapor lemas terhidu gas karbon monoksida dalam keadaan enjin kereta itu masih hidup.

Mangsa Sharifah Fariesha Syed Fathi, Ayuni Shazwanie Shabri, Nor Adilah Mohd Safwan dan Nor Aqilah Mohd Safwan masing-masing berusia 21 tahun dilapor berhenti untuk berehat seketika di sebuah stesen minyak di Lebuhraya Utara Selatan dekat Samagagah, Pulau Pinang awal pagi tadi.

Ketua Polis Daerah Seberang Perai Tengah, Asisten Komisioner Shafee Abd Samad, semua mangsa masing-masing berasal dari Sungai Petani dan Gurun, Kedah dalam perjalanan pulang ke rumah selepas bercuti di Pulau Jerejak, Pulau Pinang semalam sempena cuti Hari Malaysia.

Polis katanya menerima panggilan berhubung kejadian itu kira-kira jam 1.40 pagi tadi.

Menurut Shafee, semakan yang dilakukan ke atas rakaman Kamera Litar Tertutup (CCTV) mendapati,kereta yang dinaiki keempat-empat mangsa berada di stesen minyak terbabit pada jam 8.30 malam semalam.

Keempat-empat sahabat itu dilihat keluar dari kereta untuk membeli makanan dan masuk semula ke dalam kereta jenis Honda Odyssey.

Sharifah Fariesha meninggal dunia di tempat kejadian manakala Ayuni Shazwanie meninggal dunia di Hospital Seberang Jaya.

Seorang lagi mangsa maut Nur Adilah meninggal di Hospital Angkata Tentera Lumut petang tadi sementara kembarnya Nor Aqilah masih kritikal dan dirawat di Hospital Angkatan Tentera Tuanku Mizan Zainal Abidin, Kuala Lumpur.

Setakat ini kes diklasifikasikan sebagai mati mengejut. — AlHijrah Online


SELANGOR TAMBAH BILANGAN JEMAAH SOLAT JUMAAT

KLANG: Sultan Selangor Sultan Sharafuddin Idris Shah berkenan menitahkan jumlah ketetapan bilangan jemaah dinaikkan untuk solat Jumaat bagi masjid-masjid dan surau-surau dengan kebenaran solat Jumaat di Selangor.

Menerusi hantaran di Facebook Selangor Royal Office, pertimbangan dan keputusan tersebut diambil setelah baginda meneliti data-data terbaharu penularan wabak COVID-19 yang memperlihatkan statistik kematian harian menurun di Selangor.

“Masjid Sultan Salahuddin Abdul Aziz Shah akan boleh menerima kehadiran sehingga 3,500 jemaah berbanding 2,000 jemaah ketika ini.

“Masjid-masjid Daerah dinaikkan kepada antara 700 hingga 1,000 jemaah bergantung kepada jumlah kapasiti masing-masing.

“Masjid-masjid Institusi pula ditambah kepada antara 500 hingga 1,200 jemaah sementara Masjid Pengurusan, antara 400 hingga 700 jemaah,” kata hantaran tersebut hari ini.

Bagaimanapun, Sultan Selangor menitahkan para jemaah perlu mengambil serius dan terus berhati-hati di samping mematuhi prosedur operasi standard (SOP) yang ditetapkan Kementerian Kesihatan (KKM) dan Jabatan Agama Islam Selangor (JAIS) semasa beribadat di dalam masjid atau surau.

Sultan Sharafuddin juga berharap agar semua rakyat jelata menggalas tanggungjawab untuk mengatasi penularan COVID-19.

“Kita mesti menang dan kembali menjalani kehidupan seperti sediakala.

“Baginda tidak mahu kelalaian dalam mematuhi SOP ini menjadi punca kes positif COVID-19 kembali meningkat dan seterusnya memungkinkan berulangnya pelaksanaan Perintah Kawalan Pergerakan (PKP),” katanya.

Sultan Selangor turut menegaskan bahawa rakyat tidak mampu lagi berdepan dengan “lockdown” seperti sebelum ini yang boleh menyusahkan kehidupan seharian rakyat sehingga menjejaskan sumber pendapatan.

Baginda menyeru sekalian rakyat khususnya umat Islam agar menunaikan solat dan terus memohon doa ke hadrat Allah SWT agar negeri dan negara yang kita kasihi ini dijauhi daripada wabak penyakit, bala dan malapetaka.

Sebagai rekod, mengikut statistik sehingga 27 Oktober 2021, jumlah kematian akibat COVID-19 di Selangor berjumlah 9,581 orang, di mana separuh daripadanya terdiri daripada orang Melayu beragama Islam.–AlHijrah Online


SYOR PRU15 DIADAKAN TAHUN DEPAN

KUALA LUMPUR: Kerajaan dicadangkan untuk melaksanakan Pilihan Raya Umum ke-15 selepas Julai tahun depan supaya pengundi berusia 18 tahun dapat terlibat secara langsung dalam proses memilih kerajaan.

Senator, Ismail Yusof berkata, langkah itu selari dengan pelaksanaan sistem pendaftaran pemilih secara automatik yang dijangka dikuatkuasakan selewat-lewatnya pada Julai tahun depan.

“Pelaksanaan sistem undi secara automatik mengikut garis masa kita, hanya akan dibuat pada Julai 2021 dan saya buat penegasan untuk minta PM (Perdana Menteri Tan Sri Muhyiddin Yassin) dan kerajaan PN (Perikatan Nasional) supaya Pilihan Raya Umum diadakan selepas itu.

“Ini kerana pelaksanaan PRU selepas (tempoh) itu akan membuka lebih banyak ruang demokrasi kerana lebih ramai pemilih sekali gus lebih ramai suara rakyat akan dapat dizahirkan dalam proses pembentukan kerajaan.”

Ismail berkata, dengan langkah itu, pembentukan kerajaan pada PRU akan datang dilihat lebih efektif dengan penyertaan golongan muda.

Beliau mengulas jawapan Timbalan Menteri di Jabatan Perdana Menteri (Parlimen dan Undang-Undang) Datuk Shabudin Yahaya semasa persidangan Dewan Negara yang menyatakan seramai 4.2 juta penduduk berusia lebih 21 tahun di negara ini masih belum mendaftar sebagai pemilih. – AlHijrah Online/ Faez Baderolhesam/ Bernama


REMAJA PEREMPUAN MAUT TERTIMBUS DALAM PERIGI

KUANTAN: Seorang remaja perempuan maut selepas tertimbus tanah ketika berada di dalam perigi bersebelahan rumahnya di Lanchang, Temerloh yang terletak kira-kira 135 kilometer dari sini, semalam.

Ketua Polis Daerah Temerloh ACP Mohd Azhar Mohd Yusoff berkata pihaknya menerima laporan berkaitan kejadian itu daripada bapa mangsa pada 3.34 petang.

Beliau berkata dalam kejadian kira-kira 11 pagi, lelaki itu telah meminta anaknya berusia 15 tahun untuk masuk ke dalam perigi sedalam kira-kira 3 meter yang baru digali bagi membaiki gelung, namun secara tiba-tiba dinding perigi tersebut telah runtuh dan menimbus mangsa.

“Mangsa telah berjaya dibawa keluar daripada perigi tersebut dan dikejarkan ke Klinik Kesihatan berdekatan untuk pemeriksaan lanjut, bagaimanapun telah disahkan meninggal dunia oleh pasukan perubatan,” katanya dalam kenyataan semalam.

Mohd Azhar berkata mayat remaja itu kemudiannya dihantar ke Hospital Sultan Haji Ahmad Shah, Temerloh, untuk proses bedah siasat bagi menentukan punca kematian.

“Siasatan terperinci akan dijalankan dan keterangan saksi yang berkaitan akan diambil bagi melengkapkan siasatan,” katanya dan menambah kes disiasat mengikut Seksyen 31 (1)(a) Akta Kanak-Kanak 2001.

Dalam pada itu, beliau menasihatkan masyarakat supaya sentiasa peka dan lebih prihatin terhadap keselamatan anak-anak mereka serta menjauhi kawasan berisiko dalam keadaan cuaca yang tidak menentu kini.

“Sebarang kemalangan yang disebabkan kecuaian ibu bapa, tindakan boleh diambil mengikut Akta Kanak-Kanak 2001,” katanya. –AlHijrah Online


ASEAN PERLU BEKERJASAMA DEMI MASA DEPAN DUNIA DIGITAL NEGARA ANGGOTA

Jalinan Kerjasama negara-negara ASEAN dalam pemeteraian Pelan Induk  Digital ASEAN  (ADM2025) berhubung dengan penjanaan ekonomi digital dalam perkongsian  teknologi sistem maklumat  baru-baru ini adalah suatu anjakan paradigma yang boleh memberi kesan pragmatik kepada dunia ASEAN.

Berikutan cabaran  penularan pendemik COVID-19 beberapa tahun mendatang ini pasti  memberikan suatu gambaran keperluan drastik dalam kalangan negara-negara ASEAN menambah baik  teknologi sistem maklumat yang menjadi teras perhubungan ekonomi digital bagi setiap anggota negara.

Perkembangan teknologi maklumat  yang bersandarkan kepada sistem ekonomi digital ini disifatkan oleh Menteri-menteri Komunikasi ASEAN dalam persidangan tersebut sebagai suatu pemacu kerjasama yang boleh dimanfaatkan sepenuhnya dengan kebangkitan ekonomi 5.0 yang mencetuskan fenomena banyak peluang pekerjaan dalam dunia digital dan perindustrian teknologi tinggi di rantau ASEAN dan antarabangsa.

Tidak menghairankan sekiranya dunia teknologi digital hari ini telah banyak mengubah landskap pekerjaan dalam sektor perindustrian yang menggantikan khidmat tenaga sumber manusia kepada teknologi rebotik yang lebih murah dan produktif walaupun hal ini mendapat tentangan daripada pertubuhan-pertubuhan NGO dunia.

Justeru itu, jalinan kerjasama ASEAN dalam membentuk suatu lingkaran perkongsian data amat diperlukan bagi mengimbangi keperluan sumber manusia sejagat dengan kebangkitan teknologi robotik dalam dunia pekerjaan hari ini.

Ini termasuklah membuat penambahbaikan terhadap sistem sekuriti data digital atau internet yang sering menjadi ancaman kepada dunia teknologi maklumat kerajaan dan perniagaan di rantau ASEAN.

Selain itu, penambahbaikan terhadap capaian Internet 5G juga merupakan suatu cabaran terhadap kebangkinan dunia digital ini yang  menyaksikan perluasan teknologi Internet di sepelusuk kawasan dalam rantau ASEAN dengan menggunakan teknologi capaian yang murah, berkesan dan meluas.

Kebangkitan teknologi maklumat berprestasi tinggi ini juga merupakan teras kepada sumber penjanaan rantaian ekonomi digital dalam kalangan negara-negara ASEAN untuk mengukuhkan penguasaan pemasaran maklumat dan mampu bersaing dengan negara-negara maju di dunia, lebih-lebih lagi apabila negara akan merebut peluang perluasan ekonomi pemasaran global yang telah lama terkesan akibat penularan Covid-19 ini.

Fenomena ini juga memerlukan sokongan negara-negara ASEAN untuk menyasarkan  teknologi rangkaian maklumat ini kepada komuniti.

Satu hal lagi ialah kesediaan negara-negara ASEAN untuk bekerjasama  mendirikan suatu empayar rangkaian teknologi pendidikan digital yang dibangunkan secara drastik bagi memenuhi keperluan pendidikan bersemuka atau fizikal yang terjejas akibat daripada era pandemik ini.

Fenomena ini dengan sendirinya mewujudkan suatu perkongsian rantaian teknologi pembelajaran dan pengajaran berasaskan kepada keperluan insfrastruktur yang lengkap bagi menampung keperluan internet dan kandungan maklumat versatile boleh dinikmati oleh para pengguna seluruh dunia.

Bayangkan lebih banyak universiti atau pusat Pendidikan digital akan dibina dalam masa terdekat bagi memenuhi keperluan pelajar yang tidak berpeluang untuk melanjutkan pengajian kerana pembatasan pergerakan sepanjang era pandemik ini.

Dalam erti kata lain, kerancakan dunia pendidikan digital ini akan menyaksikan suatu fenomena pertembungan industri pendidikan yang dimonopoli oleh empayar perniagaan pendidikan global yang bersaing untuk memiliki reputasi tinggi. Memandangkan bidang pendidikan ini tidak membataskan kepada instrastruktur fizikal, kendalian pengajaran dan pembelajaran boleh dibuat dalam talian, menggunakan kos yang lebih efisyen dan ruang mobiliti yang lebih memudahkan proses pendidikan ini.

Justeru, negara-negara ASEAN seharusnya bangkit memberikan komitmen tinggi untuk memelihara kelestarian jalinan perdagangan ilmu ini dengan mengambil peluang secara optimum menguasai bidang perdagangan digital ini dengan lebih optimis terhadap penyediaan lebih banyak ruang dan peluang untuk menembusi industri IT berkemahiran tinggi.

Keghairahan berlumba memperoleh peluang rentas perdagangan digital ini juga seharusnya mengambil kira kelestarian pertumbuhan sektor ekonomi di peringkat industri kecil dan sederhana dalam kalangan rakan-rakan negara ASEAN bagi meneruskan budaya perniagaan sektor tempatan yang boleh menyumbang kepada pertumbuhan ekonomi tempatan dan serantau ASEAN secara berterusan.

ASEAN juga harus komited terhadap pelaburan dalam sumber manusia melibatkan penjanaan perniagaan digital, kandungan dan aplikasi untuk memastikan pelaburan digital ini dapat bertahan dalam tempoh masa yang panjang dan berdaya saing dengan dunia rangkaian digital antarabangsa.

Namun pada hakikatnya perkembangan pesat ekonomi digital belum mampu mengatasi masalah pengangguran penduduk dunia terutamanya kepada golongan yang ketinggalan memperoleh ilmu teknologi maklumat dan berkemahiran teknologi tinggi dalam pekerjaan.

Lebih banyak strategi harus ditumpukan kepada mengimbangi keperluan sumber manusia hari ini dengan memberikan lebih banyak kepentingan kepada aspek inovasi dan kreativiti mencipta bidang pekerjaan baru hari ini dan akan datang nanti. — AlHijrah Online

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


ENAM ANGGOTA POLIS DIREMAN BANTU SIASATAN KES MEMINTA RASUAH

KUANTAN: Enam anggota polis termasuk seorang berpangkat inspektor dari Ibu Pejabat Polis Daerah (IPD) Jerantut direman sehingga 11 Mei ini, bagi membantu siasatan berhubung kes meminta rasuah berjumlah RM5,000.

Suruhanjaya Pencegahan Rasuah Malaysia (SPRM) dalam kenyataan hari ini berkata perintah reman itu dikeluarkan oleh Majistret Temerloh, Mohamed Shah Reza Noor Azman.

Menurut kenyataan itu kesemua mereka ditahan petang semalam selepas hadir memberi keterangan di Pejabat SPRM Temerloh bagi membantu siasatan di bawah Seksyen 16(a)(A) Akta SPRM 2009.

Mereka didakwa melakukan perbuatan itu Rabu lepas, apabila dikatakan meminta suapan daripada seorang lelaki bagi menyelesaikan kes serbuan serta penemuan air ketum di rumah lelaki berkenaan.

Selain inspektor yang berumur 36 tahun, lain-lain anggota polis yang ditahan adalah mereka yang berpangkat Lans Koperal, Koperal dan Sarjan Mejar, yang berumur antara 28 dan 46 tahun, semuanya bertugas di Bahagian Narkotik IPD berkenaan.–AlHijrah Online


DENDAM TAK BELI BARANG DADAH PUNCA KHIANAT KEBAKARAN 54 KENDERAAN

KUALA LUMPUR: Polis Sentul mengesahkan dendam antara punca seorang pekerja pasar borong bertindak membakar motosikal rakannya yang diletakkan di kawasan parkir sebuah blok di Projek Perumahan Rakyat (PPR) Intan Baiduri, Jumaat lalu.

Ketua Polis Daerah Sentul Acp Beh Eng Lai berkata,tindakan itu gara-gara suspek berang keraa  tidak dibantu membeli peralatan menghisap dadah.

Setakat ini, polis telah menahan tiga lelaki termasuk dalang utama berusia 31 tahun dalam serbuan di PPR terbabit jam 1.30 tengah hari, Jumaat lalu hingga 6.30 petang kelmarin.

Suspek berusia 31 hingga 44 tahun juga merupakan penghuni di blok PPR terbabit.

Polis merampas pemetik api serta pakaian suspek yang digunakan ketika kejadian.

Soal siasat mendapati suspek utama berusia 31 tahun itu mengaku melakukan perbuatan itu kerana dendam terhadap rakannya yang juga salah seorang pemilik motosikal yang terbakar dalam kejadian itu.

Suspek mengaku membakar kusyen motosikal mangsa hingga mengakibatkan api merebak mengenai 50 motosikal lain serta empat kereta yang diletakkan di kawasan berkenaan.

“Ketika kejadian, suspek utama didapati di bawah pengaruh alkohol.

“Mangsa dan suspek berkawan dan tinggal di PPR Intan Baiduri,” katanya.

Semakan mendapati suspek utama mempunyai 14 rekod membabitkan sembilan kes jenayah termasuk bunuh, gaduh dan samun selain lima kes dadah.

Dengan kejayaan tangkapan ini, polis percaya kes yang mengalami kerugian mencecah RM300,000 ini berjaya diselesaikan.

Kes disiasat mengikut seksyen 435 kanun keseksaan.  –AlHijrah Online


COVID-19: GALI LUBANG KUBUR GUNA JENGKAUT

KUALA LUMPUR: Pasukan pengurusan pengebumian jenazah terpaksa menggunakan jengkaut bagi menggali lubang kubur di beberapa tanah perkuburan di sini, susulan peningkatan jumlah kematian pesakit COVID-19.

Pengarah Jabatan Agama Islam Wilayah Persekutuan (JAWI) Datuk Mohd Ajib Ismail berkata, situasi tersebut berlaku di Tanah Perkuburan Islam Raudhatul Sakinah (TPIRS) Lebuhraya KL-Karak, Taman Selaseh dan TPIRS Bukit Kiara dengan jumlah jenazah kadangkala melebihi 30 sehari.

“Pihak jabatan terpaksa guna langkah lebih proaktif dengan menggunakan pengorek kaut iaitu dengan menyewa jentera bagi menggali lubang kubur dan penggali kita yang mahir selepas itu akan membuat liang lahad pula.

“Jentera ini juga kami gunakan untuk membantu menutup lubang kubur, semua ini adalah bagi mempercepatkan proses pengurusan jenazah,” katanya.

Memetik laporan BERNAMA, terdapat 113 petugas dalam Pasukan Pengurusan Jenazah Khas COVID-19 yang menguruskan jenazah di hospital dan pusat perubatan sekitar Kuala Lumpur, Putrajaya serta Labuan, merangkumi 74 petugas Jawi, 21 petugas Jabatan Kemajuan Islam Malaysia (JAKIM) serta 18 daripada Kor Agama Angkatan Tentera.

Tambahnya, bagi petugas sukarelawan, terdapat 37 penggali kubur dan 54 pemandu jenazah.

Mohd Ajib memberitahu pasukan berkenaan akan dibekalkan bantuan makanan setiap hari serta mengambil kira keperluan mereka yang berkaitan.

Ujarnya, setakat ini pasukan berkenaan pernah menguruskan 93 jenazah dalam sehari iaitu pada Ahad lepas.

Sepanjang pandemik COVID-19 melanda di negara, sebanyak 2,352 jenazah telah diuruskan pasukan tersebut merangkumi 1,320 jenazah lelaki dan 1,032 jenazah wanita, yang majoritinya berusia 41 hingga 60 tahun iaitu sebanyak 959 jenazah diikuti 938 jenazah berusia 61 hingga 80 tahun.

Mohd Ajib bersyukur kerana semua ujian dan cabaran yang dihadapi pasukan itu khususnya di hospital dan tanah perkuburan berjaya dihadapi menerusi kerjasama erat pelbagai agensi dan sukarelawan.

“Kami sentiasa berusaha jaga kebajikan mereka dan berusaha pastikan semua pengurusan jenazah diuruskan mengikut syariah,” katanya.—AlHijrah Online


SOP PENYELENGGARAAN KEMUDAHAN SUKAN SEKOLAH DITINGKATKAN – FADHLINA

KUALA LUMPUR: Prosedur operasi standard (SOP) penyelenggaraan terhadap kemudahan sukan di sekolah akan ditingkatkan bagi memastikan kawasan sekolah adalah sifar kemalangan, kata Menteri Pendidikan Fadhlina Sidek.

Beliau berkata Kementerian Pendidikan (KPM) juga akan memastikan Jabatan Pendidikan Negeri (JPN), Pejabat Pendidikan Daerah serta pihak sekolah memantau seluruh infrastruktur sukan dan padang sekolah berada dalam keadaan selamat untuk kegunaan para pelajar.

“Pihak pentadbir sekolah hendaklah sentiasa mengingatkan para pelajar untuk sentiasa waspada ketika melakukan aktiviti di luar kelas,” katanya menerusi hantaran di akaun Facebook beliau hari ini.

Dalam masa sama, Fadhlina mengucapkan takziah kepada keluarga seorang murid berusia 11 tahun yang meninggal dunia selepas ditimpa besi palang gol ketika aktiviti kokurikulum bersama-sama rakan sekelasnya di Sekolah Kebangsaan St. Anthony, di Bintulu, Sarawak, semalam.

“Saya memberi jaminan, KPM menerusi JPN akan menghulurkan bantuan kepada keluarga mangsa,” katanya.

Fadhlina turut berkata KPM akan memberikan kerjasama kepada Polis Diraja Malaysia bagi membantu siasatan berkaitan insiden itu. — AlHijrah Online


MURID TAHFIZ MATI DIPERCAYAI DIPUKUL

TEMERLOH : Seorang murid pusat tahfiz di Lanchang di sini maut dipercayai dipukul selepas ditemui dalam keadaan lemah dengan kesan lebam pada badan di asramanya semalam.

Murid lelaki yang berusia 7 tahun itu ditemui wardennya kira-kira jam 1 tengah hari dan dibawa ke Klinik Kesihatan Lanchang untuk rawatan sebelum disahkan meninggal dunia di klinik terbabit.

Ketua Jabatan Siasatan Jenayah Pahang, Datuk Othman Nanyan berkata, mangsa mula belajar di pusat tahfiz itu bersama abang tirinya pada pertengahan Oktober lalu.

Menurutnya, hasil pemeriksaan pusat terbabit adalah sebuah rumah binaan batu yang dijadikan asrama tahfiz dan tidak mempunyai lesen daripada Jabatan Agama Islam Pahang setelah beroperasi sejak Januari tahun ini.

“Pusat tahfiz terbabit mempunyai empat murid lelaki termasuk mangsa dan pemeriksaan fizikal awal mendapati terdapat kesan lebam pada tubuh mangsa.

“Atas maklumat awal berkenaan kejadian ini, tangkapan dibuat ke atas tiga pelajar lain yang berusia 13 tahun bagi tujuan siasatan,” katanya dalam satu kenyataan hari ini.

Beliau berkata, satu bedah siasat akan dijalankan oleh pakar perubatan di Hospital Sultan Haji Ahmad Shah (Hoshas) Temerloh hari ini.

“Siasatan masih dijalankan dan kes disiasat di bawah Seksyen 302 Kanun Keseksaan,” katanya. — SINAR HARIAN


PENGILHAKAN PALESTIN DEDAH HIPOKRASI DUNIA?

Oleh  Syed Azwan Syed Ali/BERNAMA

Nampaknya angin penentangan terhadap rancangan Israel untuk mengilhakan wilayah Palestin dalam kalangan masyarakat antarabangsa, khususnya di benua Eropah, semakin kuat dan kencang.

Sekurang-kurangnya ia kelihatan begitu bagi mereka yang mengikuti perancangan rejim zionis Israel di media antarabangsa sejak akhir-akhir ini.

Misalnya minggu lalu di Berlin, Parlimen Jerman dilaporkan menentang rancangan rejim zionis Israel itu yang dikhuatiri menjejaskan kestabilan di Asia Barat dan meletakkan paku akhir pada keranda penyelesaian dua negara dalam konflik Israel-Palestin.

“Keamanan tidak akan dicapai melalui tindakan sebelah pihak,” demikian kata Menteri Luar Jerman Heiko Maas dipetik agensi berita Anadolu.

Kira-kira tiga minggu lalu, lebih 1,000 penggubal undang-undang dari Eropah dalam kenyataan bersama mengecam rancangan pengilhakan wilayah Tebing Barat dan Lembah Jordan.

Mereka menuntut pemimpin-pemimpin di Eropah untuk menghalang pengilhakan, yang secara umumnya adalah konsep undang-undang antarabangsa merujuk kepada tindakan unilateral merampas sesebuah wilayah secara paksa, daripada berlaku.

Ilhak tamatkan penyelesaian dua negara

Alasannya adalah untuk menyelamatkan ‘penyelesaian dua negara’ yang sepatutnya menyaksikan dua negara ditubuhkan iaitu Palestin dan Israel dalam rundingan damai konflik Israel-Palestin sejak 1967. Sentimen sama turut disuarakan pemimpin United Kingdom (UK) dan Turki.

Harus diingat, tindakan pengilhakan wilayah bukannya sesuatu yang asing kepada dunia dan contoh terkini adalah bagaimana wilayah Krimea diilhakan secara unilateral oleh Rusia melalui peruntukan Undang-Undang Persekutuan Memperakui Krimea Ke Dalam Persekutuan Rusia yang diluluskan Duma pada 21 Mac 2014 dalam konflik Rusia-Ukraine.

Terma pengilhakan bagi rejim zionis Israel bukannya suatu yang baharu. Ia berasal dari perkataan dasar ‘ilhak’ iaitu kata pinjaman dalam bahasa Arab ‘ilhaq’ daripada kata kerja ‘alhaqa’ yang bermaksud menyambung, memasukkan atau menghubung.

Israel secara unilateral mengilhakkan atau merampas secara paksa wilayah timur Baitulmuqaddis Timur (Jerusalem) pada 1980 dan Bukit Golan (dari Syria) 1981 yang bertentangan dengan undang-undang antarabangsa, khususnya Resolusi 242 Majlis Keselamatan Pertubuhan Bangsa-Bangsa Bersatu (PBB) pada 1967.

Pengilhakan, menurut peguam hak asasi dan juga penasihat kanan kumpulan perunding Palestin ke PBB, Zaha Hassan, adalah jelas salah dan bertentangan dengan Konvensyen Geneva Keempat.

Rancangan pengilhakan Tebing Barat dan Lembah Jordan yang juga sebahagian ‘Perjanjian Abad Ini’ diumumkan Presiden Amerika Syarikat (AS) Donald Trump Januari lalu, menerima tentangan pemimpin Palestin dan negara-negara Islam termasuk Malaysia.

Semasa Sidang Kemuncak ASEAN ke-36 yang berlangsung secara maya akibat impak COVID-19 pada 26 Jun lalu, Malaysia mendesak masyarakat antarabangsa terutama Majlis Keselamatan PBB supaya menolak rancangan pengambilalihan Israel terhadap bahagian wilayah Palestin yang diduduki di Tebing Barat.

“Malaysia mengutuk sekeras-kerasnya dan menolak pengumuman baru-baru ini oleh Israel untuk melaksanakan rancangan pengambil aliha bahagian Wilayah Palestin yang diduduki di Tebing Barat,” kata Perdana Menteri Tan Sri Muhyiddin Yassin, yang menjelaskan Malaysia tetap berpegang kepada penyelesaian dua negara berdasarkan sempadan pra-1967 dengan Baitulmuqaddis Timur sebagai ibu negara Palestin.

Bukan kerana Baitulmuqaddis Timur tetapi demi ketidakadilan

Jika diteliti secara logik, penentangan terhadap rancangan pengilhakan Israel bukan hanya berkisar kepada pengiktirafan Baitulmuqaddis Timur sebagai ibu negara Israel sebaliknya kerana tindakan licik tersirat dalam perjanjian damai diterajui Presiden AS yang juga sekutu kuat rejim zionis.

Melalui rancangan itu, Israel akan merampas 30 peratus bahagian wilayah Palestin di Tebing Barat, termasuk Baitulmuqaddis Timur dan kawasan Lembah Jordan yang lebih subur dan kaya sumber semulajadi.

Tanah selebihnya iaitu padang pasir dan kawasan padat seperti Gaza, yang dikepung sejak 2007, pula diserahkan kepada Palestin tanpa menyaksikan pengiktirafan Palestin sebagai negara berdaulat dengan syarat peletakan senjata kumpulan Hamas di Gaza.

Adalah mustahil bagi diaspora 13 juta warga Palestin di seluruh dunia untuk mempercayai janji Israel, apatah lagi syarat peletakan senjata oleh rejim zionis selepas mereka melalui puluhan tahun penindasan dan penghinaan sejak tanah air mereka dirampas Israel pada Mei 1948.

Ketika ini, nampak seperti angin penentangan kepada rancangan Israel semakin kuat dalam kalangan negara kuasa besar termasuklah UK yang mana mahu Israel menghormati ketetapan 1967 yang merujuk kepada penyelesaian dua negara.

UK adalah anggota tetap Majlis Keselamatan PBB sepertimana Amerika Syarikat (AS) yang juga ‘abang besar’ Israel dan mempunyai kuasa veto dalam majlis tertinggi badan dunia itu.

Harus diingat, kegagalan penyelesaian dua negara dalam konflik Israel-Palestin berlaku kerana komuniti dunia sebelum ini gagal mengambil tindakan tegas ke atas rejim zionis Israel sekalipun berpuluh-puluh resolusi dan undang-undang antarabangsa dicabuli rejim zionis.

Inilah akibat hipokrasi masyarakat dunia, khususnya negara-negara yang mempunyai hubungan dagang dengan Israel, yang lantang bersuara di pentas antarabangsa tetapi gagal mengenakan sekatan ekonomi atau sebarang bentuk tindakan tegas yang mengingatkan rejim Israel bahawa mereka juga tertakluk kepada undang-undang dunia.

Inilah ‘bargaining chip’ yang seharusnya digunakan negara terbabit jika mereka benar-benar serius untuk melihat penyelesaian dalam konflik Israel-Palestin yang berlanjutan sejak 74 tahun lalu.

Siapa agaknya yang bakal bersuara, bertindak dan berdiam diri atau bersikap hipokrit apabila Benjamin Netanyahu mengumumkan langkah pengilhakan Tebing Barat dan Lembah Jordan pada bila-bila masa bulan ini. — AlHijrah Online

Syed Azwan Syed Ali ialah wartawan kanan BERNAMA, yang pernah membuat liputan di zon konflik dan bencana termasuk di wilayah Gaza (Palestin) pascaserangan Israel ke atas wilayah konflik itu.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


SEKOLAH RENDAH DAN MENENGAH DIBUKA BERMULA 15 JULAI

KUALA LUMPUR: Tarikh pembukaan semula sekolah rendah dan menengah diumumkan bermula 15 Julai dan dilaksanakan secara berperingkat.

Menteri Kanan (Pendidikan) Dr Radzi Jidin berkata pembukaan sekolah secara berperingkat itu dibuat Kementerian Pendidikan Malaysia (KPM) setelah mengambil kira saranan Kementerian Kesihatan Malaysia (KKM) dan Majlis Keselamatan Negara (MKN).

“Bagi sekolah menengah, murid Tingkatan 1 hingga Tingkatan 4 serta murid Kelas Peralihan akan kembali ke sekolah bermula pada hari Rabu, 15 Julai 2020.

“Untuk sekolah rendah pula, murid Tahun 5 dan Tahun 6 akan kembali ke sekolah pada hari Rabu, 15 Julai 2020. Manakala, tarikh pembukaan semula sekolah bagi murid Tahun 1 hingga Tahun 4 adalah pada hari Rabu, 22 Julai 2020,” kata Radzi.

Radzi berkata keputusan penawaran kemasukan calon lepasan Sijil Pelajaran Malaysia (SPM) 2019 ke Tingkatan 6 semester 1 tahun 2020 boleh disemak bermula hari ini melalui portal KPM.

Calon lepasan SPM yang layak katanya akan mendaftar pada hari Rabu, 15 Julai 2020.

Bagi sekolah berasrama, Radzi berkata semua murid dijangka dapat kembali ke asrama dalam tempoh 28 hingga 42 hari daripada 24 Jun 2020.

“Tempoh untuk kembali ke asrama ini bergantung kepada bilangan murid dan akan ditetapkan oleh pihak sekolah,” katanya.

Radzi berkata tarikh pembukaan semula sekolah ini terpakai kepada semua sekolah kerajaan, sekolah bantuan kerajaan, sekolah swasta dan mana-mana institusi pendidikan yang berdaftar dengan KPM.

“Bagi sekolah yang tidak berdaftar dengan KPM pula, mereka juga disaran untuk turut mengikut tarikh pembukaan penuh sekolah yang ditetapkan,” katanya.

Dalam pada itu Radzi memaklumkan keputusan pembukaan semula sekolah ini dibuat KPM ini bertunjangkan kepada asas-asas yang kukuh dengan mengambil kira kepentingan guru, murid dan ibu bapa.

“Percayalah, kami di KPM akan terus berikhtiar bersungguh-sungguh dalam menjalankan amanah yang diberikan kepada kami untuk memastikan generasi masa depan negara mendapat pendidikan yang terbaik,” katanya.

Radzi berkata pihaknya memohon jasa baik semua pihak untuk bekerjasama bagi memastikan pembukaan semula sekolah akan dapat berjalan dengan lancar dan anak-anak dapat bersekolah dalam keadaan yang selamat. — AlHijrah Online / Zaim Zamani


POLIS HULUR BANTUAN KEPADA IBU YANG TERPAKSA MENCURI DEMI ANAK SAKIT

PETALING JAYA: Kasihnya ibu pada anak tiada tolak bandingnya, sehingga terpaksa korbankan diri dengan mencuri makanan dan dua pek Kool Fever untuk anak-anaknya.

Ketua Polis Daerah Petaling Jaya, ACP Nik Ezanee Bin Mohd Faisal hari ini berkunjung ke rumah wanita itu untuk menyampaikan bantuan kepadanya yang hidup dalam kesusahan di sebuah flat kos rendah, di sini.

Menurut Penolong Pesuruhjaya Polis itu, beliau dimaklumkan semalam bahawa pihaknya menerima laporan kecurian tersebut di sebuah pasar raya.

Suspek tersebut ditahan kerana disyaki mencuri kek pandan, sosej dan dua pek Kool Fever untuk anak-anaknya.

“Mencuri itu satu jenayah, tetapi untuk menghukum keluarga miskin yang sedang kelaparan juga adalah sesuatu yang tidak betul.

“Saya rasa terpanggil untuk pergi berjumpa dengan wanita ini dan saya percaya dia ada masalah, kalau tidak dia tidak buat perkara tersebut,” kata Nik Ezanee.

Menerusi muat naik di Facebook Polis Daerah Petaling Jaya, Nik Ezanee mewakilkan IPD Petaling Jaya serta Jabatan Kebajikan Masyarakat menyumbangkan barangan makanan dan barangan harian untuk membantu keluarga tersebut sewaktu tempoh penularan wabak COVID-19.

Terdahulu, pihak polis mendapat maklumat bahawa keluarga tersebut mengalami masalah kewangan di mana pendapatan suaminya terjejas akibat pelaksanaan Perintah Kawalan Pergerakan (PKP).

Nik Ezanee menasihati wanita tersebut untuk tidak melakukan jenayah, dengan meminta bantuan daripada pusat zakat terdekat ataupun masjid.

Tambahnya lagi, jika mereka terpaksa berhadapan dengan situasi terdesak, kehadirannya dialu-alukan ke balai polis untuk diberikan bantuan.—AlHijrah Online


VIDEO TULAR SALJI TURUN DI MAKKAH PALSU

MAKKAH: Video tular di media sosial memaparkan salji turun di Masjidil Haram, Makkah adalah palsu.

Jabatan Kaji Cuaca Arab Saudi dalam kenyataan memaklumkan suhu di Makkah ketika ini adalah 30 darjah celcius.

Tegas jabatan itu ia adalah mustahil bagi kawasan tersebut untuk dilanda salji.

Video tersebut dikatakan telah disunting secara teknikal menggunakan ‘filter’ yang kelihatan seakan realiti.

Rantau itu juga tidak bersedia dari segi iklim untuk hujan salji, katanya.

Video tersebut tular kerana Arab Saudi kini terjejas dengan keadaan cuaca tidak stabil dan hujan dijangka turun Makkah.

Sebelum ini, Saudi Gazzete melaporkan Pusat Kaji Cuaca Nasional Arab Saudi meramalkan hujan lebat di beberapa kawasan di negara tersebut termasuk Makkah.–AlHijrah Online


PEMIMPIN TERTINGGI IRAN GESA KERJASAMA SERANTAU

TEHRAN: Pemimpin tertinggi Iran, Ayatollah Ali Khamenei semalam menggesa semua pihak meningkatkan kerjasama serantau.

Situasi semasa di rantau ini membuatkan kerjasama serantau dan mengelakkan kebergantungan kepada pihak asing satu keperluan, kata Khamenei dipetik agensi berita Anadolu semasa sesi pertemuan dengan Emir Qatar, Sheikh Tamim bin Hamad Al Thani.

Iran telah berulangkali mengumumkan bahawa mereka bersedia untuk kerjasama yang lebih dekat dengan negara-negara serantau, katanya.

Khamenei juga menekankan kepentingan hubungan ekonomi antara Iran dan Qatar.

Emir Qatar berkata, “kami juga bersetuju dengan kenyataan (Khamenei) dalam pertimbangan kerjasama di antara negara serantau dan percaya dialog secara menyeluruh perlu diadakan di antara negara serantau.”

Beliau turut meluahkan penghargaan terhadap sokongan Iran kepada Qatar apabila ia dikenakan sekatan oleh negara Arab sejak beberapa tahun lalu. — Terjemahan AlHijrah Online


‘PORT’ KAKI PONTENG PUASA KANTOI JUAL MAKANAN SEAWAL PAGI

IPOH: Beberapa kedai makan mamak di sekitar Ipoh, didapati bersekongkol menjual makanan kepada ‘kaki ponteng puasa’ sejak hari pertama Ramadan.

Ketua Pegawai Penguatkuasa Agama Jabatan Agama Islam Perak (JAIPk) Saiful Azizi Abd Manap berkata, kedai-kedai makan tersebut dipercayai menjual makanan kepada individu beragama Islam yang tidak berpuasa sejak awal pagi.

Katanya, walaupun arahan kebenaran berniaga di bulan Ramadan selepas pukul 3 petang, namun masih banyak kedai makan yang ingkar dengan arahan tersebut.

Laporan penuh dalam Berita AlHijrah 3 April 2023.–AlHijrah Online


AGONG, PERMAISURI SERAH SENDIRI PASPORT SEBELUM MEMASUKI SARAWAK

MIRI: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah, yang sedang dalam perjalanan dari Brunei ke Sarawak mengambil peluang untuk beramah mesra dengan petugas imigresen.

Meneruskan perjalanan hari ketujuh Kembara Kenali Borneo menuju ke Miri hari ini,  Al-Sultan Abdullah yang memandu sendiri kenderaan pacuan empat roda ditemani Tunku Azizah berkenan turun dari kenderaan untuk menyerahkan sendiri pasport bagi mendapatkan cap imigresen di sempadan Brunei-Sarawak.

Suasana itu dirakamkan ketika Kembara Kenali Borneo melalui kaunter pandu lalu Kompleks Imigresen, Kastam, Kuarantin dan Keselamatan (ICQS) Sungai Tujuh, di sini, kira-kira 12 tengah hari untuk meneruskan perjalanan ke Miri bagi menghadiri majlis yang dijadualkan hari ini.

Hal sama turut dilakukan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah yang berangkat sama menyertai perjalanan Kembara Kenali Borneo di Sarawak.

Turut berangkat menyertai Kembara Kenali Borneo di Bumi Kenyalang itu ialah Tengku Panglima Raja Kol Tengku Amir Nasser Ibrahim Shah.

Sejurus berangkat meninggalkan ICQS, Seri Paduka berdua serta paduka anakanda meriah disambut rakyat Sarawak yang sedia menanti bagi meraikan keberangkatan rombongan diraja itu, di sepanjang jalan sejauh hampir 30 kilometer (km) dari kompleks imigresen ke Miri Handicraft Centre, lokasi pertama persinggahan kerabat diraja itu di bandar raya ini.

Pelbagai gelagat sempat dirakamkan dalam perjalanan lebih dua jam itu sehinggakan jadual  persinggahan Seri Paduka berdua yang sepatutnya berangkat tiba di Miri Handicraft Centre pada 11.45 pagi mengalami kelewatan.

Apa yang amat menarik perhatian adalah orang ramai yang meraikan keberangkatan Seri Paduka berdua ketika menungggu di bahu jalan, memakai pakaian kebudayaan dari pelbagai etnik suku kaum Sarawak seperti Kayan, Kelabit, Kenyah, Kedayan dan Iban.

Sebahagian mereka juga mengambil kesempatan dan bersungguh-sungguh mempersembahkan tarian tradisi ketika konvoi Kembara Kenali Borneo melalui jalan di kawasan perumahan mereka.

Sementara itu, tinjauan Bernama di Miri Handicraft Centre, mendapati orang ramai mula berkumpul seawal 10 pagi di pekarangan pusat kraftangan itu untuk menyambut serta meraikan kunjungan pasangan diraja berkenaan di pusat kraftangan yang terletak di tengah bandar raya Miri.

Bukan sahaja dipenuhi masyarakat setempat tetapi ada juga penduduk dari daerah Betong sanggup menempuh perjalanan yang mengambil masa hampir lapan jam ke daerah ini  kerana ingin melihat Al-Sultan Abdullah dan Tunku Azizah serta keluarga diraja secara bersemuka.

Ketika ditemui, Izwan Ismail, 32, yang tinggal di Saratok, Betong berkata beliau bersama keluarganya telah berada di Miri sejak Khamis lepas, hanya untuk bertemu dengan Seri Paduka berdua di lokasi pertama kunjungan pasangan diraja itu.

“Perasaan memang sangat teruja nak jumpa Tuanku berdua sampai saya sanggup memandu dari Saratok untuk ke sini dengan harapan dapat tengok Tuanku,” katanya, yang akan pulang ke tempat tinggalnya di Kampung Ulu Kupang, Saratok, selepas Seri Paduka berdua berangkat meninggalkan pusat kraftangan itu.

Nurshahera Abd Rashid, 35, yang tinggal di kompleks kediaman polis di sini berkata beliau mengambil peluang membawa ibu bapa mentuanya yang menetap di Saratok untuk berkunjung ke kediamannya bagi menyaksikan keberangkatan Seri Paduka berdua ke Miri.

“Hampir seminggu juga mentua tinggal di rumah saya sebab hendak melihat keberangkatan Agong dan Raja Permaisuri ke Miri hari ini. Kami pun sangat teruja sebab ini pertama kali (Yang diPertuan) Agong dan Raja Permaisuri ke sini.

“Selalu tengok dalam TV (televisyen) sahaja, kali ini dapat tengok depan-depan. Perasaan itu seronok sangat sebab saya sangat admire dengan keperibadian Agong dan Raja Permaisuri yang mesra rakyat,” katanya.

Nurshahera, yang bekerja sebagai jururawat, berkata beliau juga sanggup mengambil cuti berehat hari ini untuk memastikan hasratnya melihat sendiri Yang di-Pertuan Agong dan Raja Permaisuri tercapai.

“Kalau boleh saya nak bergambar dan bersalaman sekali tetapi nampak dari jauh pun sudah memuaskan hati saya dan keluarga,” kata ibu kepada seorang anak lelaki itu.

Cuaca panas tidak menghalang orang ramai daripada pelbagai lapisan masyarakat beramai-ramai mengunjungi ke pusat kraftangan menanti keberangkatan tiba Seri Paduka berdua bersama konvoi Kembara Kenali Borneo.

Kembara Kenali Borneo hari ini meneruskan penjelajahan ke Sarawak menerusi Miri setelah Seri Paduka berdua singgah di Bandar Seri Begawan, Brunei, pada Khamis dan berangkat ke Majlis Santapan Malam yang dihoskan Sultan Brunei Sultan Hassanal Bolkiah, malam tadi.

Kembara Kenali Borneo akan menuju ke Bekenu dan Bintulu pada esok, diikuti persinggahan di Sibu, Sri Aman dan Kuching sebelum ke Telok Melano, di selatan Sarawak pada 13 Sept.

Kembara Kenali Borneo untuk merealisasikan impian Al-Sultan Abdullah dan Tunku Azizah mendekati rakyat Sabah dan Sarawak, mengakhiri pengembaraan di Sabah, pada Khamis sejak ia bermula pada 3 Sept lepas.

Penjelajahan selama 11 hari itu melibatkan perjalanan jarak sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei.–AlHijrah Online


KERAJAAN BINA DUA POS KAWALAN BAHARU DI SEMPADAN MALAYSIA-THAILAND

ARAU: Kerajaan akan membina dua pos kawalan baharu di sempadan antara Malaysia dan Thailand bagi memastikan keselamatan negara terjamin dan mengawal kegiatan jenayah rentas sempadan.

Menteri Kanan (Keselamatan), Datuk Seri Ismail Sabri Yaakob berkata dua pos berkenaan akan dibina di kawasan tanggungjawab Markas 2 Divisyen Angkatan Tentera Malaysia (ATM) di Kedah.

Tambahnya kerajaan akan menambah kelengkapan baharu bagi kegunaan ATM termasuk penggunaan peralatan pemantauan teknologi tinggi seperti dron di kawasan sempadan.

Mengulas lanjut, Ismail Sabri berkata, National Task Force (NTF) yang diketuai ATM telah berbincang bagi melihat sejauh mana keberkesanan Op Benteng yang sedang dilakukan pasukan keselamatan ketika ini.

“Panglima ATM, Jeneral Tan Sri Affendi Buang sudah berjumpa agensi yang mengawal kawasan sempadan seperti Polis Diraja Malaysia, Jabatan Imigresen, Agensi Penguatkuasaan Maritim Malaysia dan Jabatan Kastam.

“Kita mencari penyelesaian secara menyeluruh,” katanya.

Bulan lalu, dua anggota Pasukan Gerakan Am (PGA) diserang penyeludup di kawasan sempadan Malaysia-Thailand berdekatan Padang Besar, menyebabkan seorang anggota PGA terkorban, pada 24 November lalu.—AlHijrah Online


SEMATA-MATA UNTUK RENTAS NEGERI, LELAKI MENYAMAR SEBAGAI BEKAS PEGAWAI KANAN POLIS

KUALA LUMPUR: Seorang lelaki warga emas ditahan selepas dipercayai menyamar sebagai bekas pegawai kanan polis berpangkat ACP semasa membuat permohonan di Ibu Pejabat Polis Daerah Petaling Jaya, semalam.

Ketua Polis Daerah Petaling Jaya, ACP Mohamad Fakhruddin Abdul Hamid berkata, suspek berusia 65 tahun yang menggelarkan dirinya ‘Datuk’ itu hadir ke balai polis pada Jumaat untuk mendapatkan kelulusan rentas negeri.

Lelaki tersebut mengukuhkan dakwaannya dengan menunjukkan gambar dirinya berpakaian uniform lengkap polis dalam simpanan telefon bimbitnya tanpa menunjukkan sebarang bukti identiti pegawai kanan polis semasa membuat permohonan.

“Apabila diminta mengemukakan dokumen yang membuktikan dia pegawai kanan polis, lelaki terbabit gagal berbuat demikian,” katanya.

Susulan itu, lelaki tersebut telah ditahan kerana gagal mempamerkan sebarang kad identiti atau kad kuasa serta menyamar.

Suspek direman sehari bagi membantu siasatan mengikut Seksyen 170 Kanun Keseksaan.—AlHijrah Online